ועדת הפנים ואיכות הסביבה, כנסת 18, פרוטוקול מספר 116, 2009-12-22 09:00

דוד אזולאי: רבותיי, בוקר טוב לכולם.

דוד אזולאי: אני מתכבד לפתוח את ישיבת ועדת הפנים והגנת הסביבה ביום של דיונים על הפריפריה, כאשר היוזם של יום חיזוק הפריפריה הוא סגן שר החוץ, מר דני איילון, שביקש לקיים את הדיון הזה ואנחנו שמחים להיענות לבקשתו.

דוד אזולאי: אני מקדם בברכה את כבוד השר לביטחון פנים, יצחק אהרונוביץ, את סגן השר דני איילון ואת כל החברים הנכבדים כאן.

דוד אזולאי: גם השר ואנוכי תושבי פריפריה, אז כשאצלנו מדברים על פריפריה, אנחנו מרגישים אותה, גדלנו בה וחשים אותה על בשרנו ובכל הזדמנות אנו משתדלים מאוד להזכיר את זה כדי שלא נשכח מאיפה באנו.

דוד אזולאי: לכן בהחלט נעניתי לבקשה לקיים דיון והנושא היום הוא בעיקר חיזוק הפריפריה וכאן היום נשמע, בעיקר מהשר לביטחון פנים, כיצד פועלת המשטרה באותה הפריפריה שאנחנו מדברים עליה, בצפון או בדרום.

דוד אזולאי: אני יודע שיש כמה פרויקטים.

דוד אזולאי: אני אקח כדוגמה את הפרויקט 'עיר ללא אלימות', שאני חושב שזה הדגל של המשטרה בכל רחבי הארץ.

דוד אזולאי: אני בטוח שלשר יש מה להגיד.

דוד אזולאי: אני יכול להעיד שבחלק מהמקומות זה הוכיח את עצמו בצורה יוצאת מן הכלל.

דוד אזולאי: אדוני השר לביטחון פנים, יש פה נייר עמדה שקיבלנו ממרכז המידע של הכנסת, שהוכן על ידי מר יניב רונן, שזאת ההזדמנות להודות לו על העבודה שהוא עשה.

דוד אזולאי: אולי נשמע מכבוד השר, איך המגזר הערבי, הדרוזי, משתלב באותה פריפריה, כי לצערי הרב, לפשע אין דת, אין לאום, אין עדה ואין מוצא.

דוד אזולאי: הוא ללא גבולות והלוואי והיה שיתוף פעולה בין המדינות השכנות כמו שיש שיתוף פעולה בין גורמי הפשע במקומות האלה.

דוד אזולאי: מתברר ששם אין גבולות ואין מחיצות וכשמדובר על פשע ועסקאות זה מתבצע, לכן אני מאוד מקווה שכבוד השר יתייחס לדברים האלה.

דוד אזולאי: דבר נוסף שהייתי מבקש מכבוד השר להתייחס; בנתונים שיש כאן, שמתי לב לכך שבנושא הסחר בסמים או החזקת סמים יש עלייה משמעותית ביותר בשני האזורים, גם באזור הצפון וגם באזור הדרום.

דוד אזולאי: כאשר אני לוקח לדוגמה, עבירות הסמים ב-2006, לעומת 2009, ב-2006 מדובר על 3,838 לעומת 4,483 וכן הלאה, הרשימה לפניכם.

דוד אזולאי: זה בניגוד למקרים אחרים ששם יש תלונות שהציבור יוזם, פה ההיפך, זו יוזמה של המשטרה שהיא פועלת---

קריאה: ככל שהיוזמה של המשטרה גדולה, ככה היא תופסת יותר.

דוד אזולאי: בכל זאת ישנה איזה עלייה ופה אנחנו נשמע גם מכבוד השר לביטחון פנים ואני אבקש מכבוד השר לביטחון פנים, מר יצחק אהרונוביץ, לפתוח הדיון.

דוד אזולאי: בבקשה, אדוני השר.

יצחק אהרונוביץ': תודה, כבוד היושב ראש.

יצחק אהרונוביץ': תודה על ההזמנה.

יצחק אהרונוביץ': אני מאוד שמח להיות בוועדת הפנים והגנת הסביבה.

יצחק אהרונוביץ': סגן שר החוץ, חבריי חברי הכנסת, מכובדיי, נמצאים פה גם סגן ראש אח"מ וגב' אורית היימן מהמשטרה.

יצחק אהרונוביץ': אני באמת אנסה במספר דקות גם להתייחס לדברים שלך, אדוני היושב ראש, וגם כמה דברים שהמשרד עושה בתחום של הפריפריה ואני אתמקד בפריפריה.

יצחק אהרונוביץ': אנחנו פועלים במספר צירים.

יצחק אהרונוביץ': אני אומר את זה ברמה הארצית, אחר כך אני אכנס לפריפריה.

יצחק אהרונוביץ': הנושא של מצילה, למעשה זה אגף בתוך המשרד, שמתעסק בתחומי אלימות, הוא מתעסק בתחום המניעה והתנהגות חברתית.

יצחק אהרונוביץ': הוא קיים כבר מספר שנים וחלק מהעיסוקים שלו, בדגש על הפריפריה.

יצחק אהרונוביץ': הדבר השני שהזכיר היושב ראש 'עיר ללא אלימות', שזה דבר ישן-חדש, ישן כי זה פועל מספר שנים, אבל הרחבתי את זה ואני אתייחס לכך בכמה משפטים, והרשות למלחמה בסמים ואלכוהול שלמעשה היתה באפסניה של ראש הממשלה עד כינונה של הממשלה, ועם הקמת הממשלה הנוכחית, היא הועברה אליי, ובצדק, כך זה צריך להיות.

יצחק אהרונוביץ': אני אתחיל עם מצילה.

יצחק אהרונוביץ': אני מדבר כרגע ברמה של המשרד.

יצחק אהרונוביץ': ב-2009, ואני מתייחס לשנה הנוכחית, התקיימו במהלך השנה 122 פעילויות, תכניות שהן נוגעות בעיקר בתחום המניעה.

יצחק אהרונוביץ': חלקן עדיין מתקיימות.

יצחק אהרונוביץ': סך הכל בני נוער שמשולבים בתכניות, במצילה כרגע, 25,288.

יצחק אהרונוביץ': זה מספר גבוה מאוד והמספר הזה רק מחזק את הקשר ובעיקר את בני הנוער וההורים.

יצחק אהרונוביץ': אנחנו גם מעסיקים עובדי הוראה, אנשי מקצוע.

יצחק אהרונוביץ': העלות הכוללת של הפרויקט של מצילה השנה, ב-2009, 4,878,318 שקלים, מחציתה מועברת על ידי הרשות המקומית, במאצ'ינג, ומחציתה באה מהמשרד.

יצחק אהרונוביץ': זה פרויקט באמת יפה שבעיקר נותן דגש לבני נוער.

יצחק אהרונוביץ': 'עיר ללא אלימות'.

יצחק אהרונוביץ': 'עיר ללא אלימות' פועלת במסגרת שש ערים, כרגע במתכונת הישנה, ב-2009-2008.

יצחק אהרונוביץ': התכנית פועלת בעכו, בטבריה, נצרת עלית, צפת, חדרה ומעלה אדומים ואילת.

יצחק אהרונוביץ': במסגרת הרחבת התכנית, אנחנו מרחיבים ורק לפני שבוע הצגתי את התכנית בפני ראשי הערים, השלטון המקומי, והכנסתי עוד 66 ערים ומועצות אזוריות חדשות, וכמובן ביניהם נמצאים גם ערים ויישובים ערביים, דרוזים, צ'רקסים, הכל משולב.

יצחק אהרונוביץ': אני אקריא רק את התוספות; באר שבע, אופקים, דימונה, שדרות, נתיבות, קרית גת.

יצחק אהרונוביץ': אלה בתכנית החדשה.

יצחק אהרונוביץ': מעלות תרשיחא, עפולה, אור עקיבא, קרית ים, צפת, מגדל העמק, נהריה, יקנעם עלית, גבעת זאב ואריאל, גלבוע, חוף אשקלון, באר טוביה, עמק יזרעאל, חורא, כסייפה, ערערה שבנגב, עראבה, נצרת, שפרעם, ג'דדה מאכר, מראר, עיר הכרמל, בית ג'אן, טירה, זרזיר, בשמת טבעון, ביר אל מכסור, דבוריה, דיר חנא וביתר עילית.

יצחק אהרונוביץ': אלה יישובים שנכנסים עוד שבוע, ב-1.1.2010.

יצחק אהרונוביץ': לשאלתך על המגזר הערבי, קיבלת פה תשובה שאני חיזקתי פה, בדגש, על המגזר הערבי.

יצחק אהרונוביץ': ראיתם כמה הכנסנו פה, אבל גם יישובים חלשים בפריפריה, חיזקנו אותם.

יצחק אהרונוביץ': 'עיר ללא אלימות' הוא פרויקט יפהפה שגודלו בסך הכל בעלות ראשונית של מיליון וחצי.

יצחק אהרונוביץ': הפרויקט הזה משלב גם את המשרד ואת הרשות המקומית, את תחנת המשטרה המקומית, ובאמת הוא הביא לתוצאות מדהימות באותם יישובים שכבר פועלים.

יצחק אהרונוביץ': אילת היתה החלוצה, אנחנו כבר מרגישים בן 30% ל-40% ירידה ברמת האלימות, גם בקרב בני נוער, גם בקרב מבוגרים.

יצחק אהרונוביץ': הפרויקט הזה גם מאפשר פיקוח ובקרה באמצעות מצלמות באזורי בילוי, בפארקים, במקומות שהם באמת מועדים לאלימות.

יצחק אהרונוביץ': איפה שהתכנית רצה, כולם מרוצים מהתכנית.

יצחק אהרונוביץ': ביקשו להצטרף לתכניות מעל 120 רשויות, הצלחתי בתקציב שהעמדתי ואספתי ואגרתי, מכל מיני מקומות, כדי לקדם את התכנית בעוד 66 רשויות.

יצחק אהרונוביץ': בסך הכל 78 רשויות.

יצחק אהרונוביץ': זה הישג בלתי רגיל.

יצחק אהרונוביץ': אני אומר את זה כי היו פה באמת מאבקים לא פשוטים.

יצחק אהרונוביץ': אני מקווה להרחיב את זה גם ב-2011 לעוד רשויות שלא כלולות.

יצחק אהרונוביץ': אמרתי, רצו יותר, ורשימה ארוכה הצטרפה.

חמד עמאר: באיזה תקציב מדובר?

יצחק אהרונוביץ': בין 50 ל-60 מיליון.

יצחק אהרונוביץ': רוב התקציב הוא שלי, לקחתי מהמשרד שלי, לקחתי מכל מיני מקומות, צמצמתי פעילויות של המשרד.

יצחק אהרונוביץ': קיבלתי קצת סיוע מהאוצר, לא הרבה, וחלק גם מתרומה מהקרן לידידות, חלק קטן מאוד של 2 מיליון דולר, אבל רוב הכסף לקחתי והפניתי אותו ממקומות אחרים לטובת הפרויקטים האלה, לטפל בכל נושא של תחום האלימות שהוא נושא חשוב ואת הדגשים אני שם במהלך 2010 כדי להוריד את מפלס האלימות בחברה בישראל.

חמד עמאר: אדוני השר, יש השתתפות של הרשויות המקומיות?

יצחק אהרונוביץ': כן, בהחלט.

יצחק אהרונוביץ': התכנית בנויה בגדול על סכומים של קרוב למיליון וחצי, כאשר המיליון וחצי לא יכולים למנף את כל התכנית, כמובן הרשות המקומית מוסיפה.

יצחק אהרונוביץ': לפעמים מכפילה את זה, לפעמים מוסיפה מעבר לכך.

יצחק אהרונוביץ': זה תלוי, יש רשויות שקיבלו את מלוא העזרה, ברשות חלשה יותר, ויש כאלה שקיבלו בהתאם, 80%, 60% 50%.

יצחק אהרונוביץ': היה פה באמת מאצ'ינג של הרשויות, אבל זה לא הסתכם רק בסכום של המשרד, בהחלט הרשות המקומית תמשיך ללוות את זה ולהוסיף על זה, כי זה פרויקט שצריך למנף אותו.

יצחק אהרונוביץ': הדבר הנוסף, הרשות למלחמה בסמים ואלכוהול.

יצחק אהרונוביץ': כפי שהגדרתי בתחילת עבודתי, נכנסתי, והדגש שלי ביום הראשון היה לנושא אלכוהול.

יצחק אהרונוביץ': הנושא של הסמים מטופל, אפשר לומר בסבירות טובה.

יצחק אהרונוביץ': אני ארחיב אחר כך לגבי ההערה שלך, אדוני היושב ראש.

יצחק אהרונוביץ': לגבי הנושא של אלכוהול, לעניות דעתי הבעיה לא קיבלה את הטיפול הראוי וזה לא טופל, גם לא במערכת האכיפה, שאני מופקד עליה, וגם לא על ידי הרשויות המקומיות והתוצאה היא תוצאה הרסנית.

יצחק אהרונוביץ': הנוער, בדגש על הנוער, משתמש באלכוהול, הוא נגיש והמחירים זולים, והתוצאות הן הרסניות, גם במקומות בילוי, גם בבתי ספר, גם בסביבת מועדונים ובדרכים.

יצחק אהרונוביץ': בכל מקום אפשר לראות את הנגישות של אלכוהול ואת הקטטות בסופי שבוע, את הרציחות ואת האלימות ויש הרבה מרכיבים של אלכוהול שם.

יצחק אהרונוביץ': מאחר והרשות קיבלה תפנית לכיוון האלכוהול, הוחלט לשים את האלכוהול במרכז.

יצחק אהרונוביץ': נושא הסמים ממשיך להיות מטופל והאלכוהול כרגע בהעדפה.

יצחק אהרונוביץ': נתנו לזה תקציבים נוספים כדי להעלות את הנושא.

יצחק אהרונוביץ': פה למעשה הרשות פועלת ב-30 רשויות בפריפריה.

יצחק אהרונוביץ': אני אחזור עליהם, איפה הרשות פועלת ואיפה כדאי עוד להמשיך לפעול.

יצחק אהרונוביץ': הרשות למלחמה בסמים ואלכוהול פועלת באילת, בדימונה, שער הנגב, באר טוביה, אשקלון, רמלה, לוד, אור עקיבא, עכו, נהריה, כרמיאל, קצרין, מועצה אזורית גולן, מועצה אזורית מגידו, מועצה אזורית עמק המעיינות, מועצה אזורית עמק הירדן, מועצה אזורית עמק יזרעאל, נצרת, נצרת עלית, טמרה, שפרעם, מראר, מועצה אזורית בוסתן אל מרצ', ריינה, כאבול, באר שבע, עפולה, טירה, טירת הכרמל, מגדל העמק וקרית גת.

יצחק אהרונוביץ': אלה 30 יישובים ורשויות שהם פועלים.

חמד עמאר: הרשויות האלה, אדוני, שנבחרו, הן רשויות שיש להן איזה שהוא רקורד בכל מה שקשור לאלכוהול?

יצחק אהרונוביץ': הרשות פנתה, אנחנו פנינו, התחברנו.

יצחק אהרונוביץ': בוא נאמר שיש חיבור של שני הצדדים ואפשר להיכנס לעבודה.

יצחק אהרונוביץ': הן פועלות שם גם מהצרכים של סמים ובדגש על אלכוהול, אבל זו לא רשימה סגורה, זו רשימה פתוחה, אפשר להצטרף, הרשות פתוחה, אפשר לצרף עוד רשויות, יש רשויות שרצות קדימה, יש רשויות שכרגע לומדות את זה.

יצחק אהרונוביץ': אמרתי, זה עבר רק לפני שמונה חודשים למשרדי ואפשר להתחבר עוד.

יצחק אהרונוביץ': הרשות למלחמה בסמים ואלכוהול צריכה לסייע לרשות המקומית בטיפול בסמים ובאלכוהול ויש להם את הכלים ואת התקציבים לכך.

אריה ביבי: השאלה אם זה לפי מפתח של אותן עבירות באותם מקומות, או לפי רצונו של ראש הרשות.

אריה ביבי: לדוגמה, נניח ברובע מסוים בתל אביב ישנה בעיית אלכוהול רצינית מאוד.

אריה ביבי: האם אתם שמים לב לזה, או שאיזה רשות שבכלל לא מתעסקים בסמים וראש הרשות אומר לך, 'בואו נקים למיגור סמים'.

אריה ביבי: השאלה אם יש איזה מפתח.

יצחק אהרונוביץ': לא, השאלה היא---

אריה ביבי: יש לי שאלות הרבה יותר קשות, אבל עזוב, בוא נתחיל עם זאת.

יצחק אהרונוביץ': אני אעמוד גם בקשות.

יצחק אהרונוביץ': לשאלתך, זה לא עובד לפי מי שפונה ומי שזה.

יצחק אהרונוביץ': מהרשות יוצאים לאבחן את הדברים, יש צוות היגוי שבודק מה הרשות רוצה, מה הרשות יכולה לתרום, הרשות המקומית מול הרשות ויושבים ומכינים את התכנית לגבי ההמשך.

יצחק אהרונוביץ': אנחנו מדברים פה לא רק על מניעה, אנחנו מדברים על הסברה, על חינוך, על שעות הפנאי.

יצחק אהרונוביץ': יש פה באמת הרבה דברים שצריך לטפל בהם.

יצחק אהרונוביץ': הרשויות האלה כבר בפנים, רשויות אחרות, אמרתי, יכולות להיות בפנים.

יצחק אהרונוביץ': לא מדובר רק בכסף, מדובר גם בהפניה של תשומת לב, של חשיבות, של רצון מהרשות.

יצחק אהרונוביץ': אמרתי, זה סמים וזה אלכוהול וזה נושא שנכנס למשרדי בחודשים האחרונים ואני מוכן לשתף פעולה עם יתר הרשויות.

יצחק אהרונוביץ': פה הרבה יותר קל לי כי הרשות היא זמינה, יכולה לסייע, זו לא רשימה סגורה, אפשר להמשיך להרחיב אותה.

2183: עושים את זה אצלנו בלי רשימות, בלי סיסמאות.

2183: עובדים עם המשטרה ביחד במשותף.

יצחק אהרונוביץ': התקציב שאנחנו מקצים שם לנושא של המלחמה בסמים ואלכוהול בפריפריה מסתכם ב-6 מיליון בשנה מתוך תקציב של 25 מיליון של הרשות.

יצחק אהרונוביץ': דברים נוספים; המגזר הלא-יהודי.

יצחק אהרונוביץ': המשרד לביטחון פנים, ואני, שעומד בראשו, החלטתי לתת העדפה לנושא של המגזר הלא יהודי, לשיפור האכיפה והקשר עם המגזר.

יצחק אהרונוביץ': כמובן רובו פרוש בפריפריה, צפון ודרום.

יצחק אהרונוביץ': הנושא נקבע כיעד שלי, כיעד ל-2010, 2011.

יצחק אהרונוביץ': בפן המשטרתי נתתי דגשים, קיימתי כבר מספר ישיבות עם המפכ"ל ועם המשטרה, לחזק את הקשר.

יצחק אהרונוביץ': החיזוק יהיה גם בשירות וגם באכיפה.

יצחק אהרונוביץ': הנושא של השירות - כמה יש לנו כרגע מרכזי שיטור קהילתי.

יצחק אהרונוביץ': מי שמכיר את הדבר הזה, זה מרכז שיש שם בין שוטר לשלושה שוטרים שנמצאים במרכז הזה.

יצחק אהרונוביץ': היום יש לנו 82 מרכזים כאלה, שפועלים, עם 7,155 מתנדבים מהמגזר הלא-יהודי.

יצחק אהרונוביץ': זה לא יסתכם רק במספר הזה, אני כבר הודעתי שאני מתכונן להרחיב את מרכז השיטור הקהילתי ומעבר לכך, אני הולך גם להקים נקודות ותחנות משטרה בפרישה לא של שנה, אלא של שנים קדימה.

יצחק אהרונוביץ': להכניס את המשטרה בתוך הערים או בפאתי הערים כדי להגביר את הנושא של השירות ואת האכיפה.

יצחק אהרונוביץ': דבר שני זה נושא של גיוס בני מיעוטים לשירות אזרחי לאומי.

יצחק אהרונוביץ': אני רואה את זה כיעד.

יצחק אהרונוביץ': אמרתי את זה יותר מפעם אחת, הנושא של גיוס לשירות הלאומי מבחינתי נכנס כאחד הדברים שאני מטפל בהם בצורה נמרצת, וזה לגייס מהמגזר הלא יהודי.

יצחק אהרונוביץ': כרגע אנחנו כבר בשלבים די מתקדמים של גיבוש התכנית וכבר איתרו אנשים וישנם כבר.

יצחק אהרונוביץ': המגזר השני, שאנחנו גם מטפלים בו, זה המגזר החרדי.

יצחק אהרונוביץ': שני המגזרים שאני מטפל בהם כדי לקחת אותם ולשים את הנושא של השירות הלאומי לטובת המדינה, לטובת הקהילה.

יצחק אהרונוביץ': זה לא משנה אם אותם אנשים שייתנו את השירות יעבדו שנה, או שנתיים, או שלוש, שהם ייתנו בתוך המשטרה, זה יכול להיות בתוך 'עיר ללא אלימות', זה יכול להיות בתחום הסמים והאלכוהול, זה יכול להיות בתחום מגן דוד אדום, מכבי אש או כל דבר אחר.

יצחק אהרונוביץ': בעיניי זה חשוב להכניס אותם פנימה.

יצחק אהרונוביץ': הנושא של המגזר החרדי נמצא בשלבים מתקדמים, הנושא של בני מיעוטים נמצא בשלבים מתקדמים, אני רץ עם התכניות האלה קדימה, ואני מעריך שב-2010 תראו שאנחנו כבר נמצאים שם, להערכתי בין עשרות למאות אנשים שנכנסים פנימה.

יצחק אהרונוביץ': התכנית הזאת היא תכנית די ארוכה ואני כרגע נמצא בפעילות בתוך המשרד.

יצחק אהרונוביץ': פעילות המשטרה בפריפריה - סך הכל אני אומר שביקשתי לחזק את הנושא של הגיוסים, בדגש על דרוזים, צ'רקסים, בדווים ומוסלמים.

יצחק אהרונוביץ': פתחתי ערוץ במסגרת ההסכם הקואליציוני, סגרנו תקציב של 82 מיליון והכסף הזה מיועד, ברובו, לטובת גיוסים של בני מיעוטים, של הלא-יהודים.

יצחק אהרונוביץ': גם אמרתי שאני אפתח כיתות הכנה לקראת מבחנים פסיכומטריים.

יצחק אהרונוביץ': לצערי הרבה נופלים במבחנים ולא מצליחים לעבור את המבחנים.

יצחק אהרונוביץ': הכיתות הראשונות כבר תיפתחנה בימים הקרובים.

יצחק אהרונוביץ': נכשיר אותם לקראת המעבר למבחנים שהם יקבלו את ההכשרה המתאימה, כי הרבה מאוד נופלים שם בכניסות, במעבר.

יצחק אהרונוביץ': דבר נוסף, הנושא של אכיפה, בעיקר במגזר הלא-היהודי, של כל הנושא של הירי.

יצחק אהרונוביץ': הנושא של הירי חייב להיפסק או להצטמצם בצורה דרסטית.

יצחק אהרונוביץ': אני לא מסכים למהלך הזה שיורים לא רק בחתונות ולא רק בשמחות, אלא יורים על כל דבר, זורקים רימונים, מניחים מטענים, יש יותר מדי אירועי ירי ומטענים והצתות במגזר הלא-יהודי.

יצחק אהרונוביץ': אני ער לכך, ישנה עלייה של עשרות אחוזים.

יצחק אהרונוביץ': זה חייב להיפסק.

יצחק אהרונוביץ': הכנתי תכנית, הוריתי למפכ"ל ולמשטרה, ובדגש על המחוז הצפוני, אבל גם בדרומי ובמרכז, חייבים לקחת את זה, לשים את זה כיעד.

יצחק אהרונוביץ': זה יילקח כיעד לשנת 2010 ואנחנו הולכים לצמצם את זה גם באכיפה, גם בנוכחות, גם במודיעין.

יצחק אהרונוביץ': יש שם הרבה נשק לא חוקי ויש גם נשק חוקי, ויש גם נשק חוקי שפג תוקפו וזמנו.

יצחק אהרונוביץ': החגיגה הזאת תיגמר, או תצטמצם בצורה דרסטית.

יצחק אהרונוביץ': אני לא יכול להמשיך ולשמוע על האירועים האלה כמעט יום יום.

יצחק אהרונוביץ': זה נושא שכרגע שמנו בדגש לטיפול.

יצחק אהרונוביץ': מעבר לזה, אנחנו ממשיכים במבצעים של נשק לא חוקי בעיקר במגזר הלא-יהודי, אבל גם במגזר היהודי.

יצחק אהרונוביץ': אנחנו אוספים, על פי מודיעין, הרבה נשקים.

יצחק אהרונוביץ': אנחנו מגיעים למאות כלים במהלך השנה וכל מבצע כזה, זה מצריך כח אדם ומודיעין טוב ואנחנו מגיעים, אבל יש עוד הרבה הרבה כלים שלא מגיעים אליהם.

יצחק אהרונוביץ': נושא שצריך לטפל בו בצורה נחרצת וזה יטופל.

יצחק אהרונוביץ': לגבי הסמים - כפי שציין היושב ראש, ישנה עלייה מבורכת לגבי תפיסות סמים.

יצחק אהרונוביץ': היחידות שפועלות, של המחוז הצפוני של המשטרה.

יצחק אהרונוביץ': ישנם גם בצפון, על גבול לבנון וגבול סוריה, גם גבול סוריה פעיל, בדגש על התפר בין גבול סוריה ולבנון ובכפרים הדרוזים למעלה ובדגש על גבול סוריה, ירדן בתפר למטה.

יצחק אהרונוביץ': הם פעילים.

יצחק אהרונוביץ': היחידה הצפונית פועלת, עושה עבודה מצוינת.

יצחק אהרונוביץ': לפני למעלה משנה הוקמה יחידה חדשה גם בדרום, שמתעסקת בתחום הסמים, וגם לה יש הצלחות יפות, כולל מג"ב והם עושים עבודה מצוינת.

יצחק אהרונוביץ': הנתונים פה של תפיסות סמים באמת מרשימים.

יצחק אהרונוביץ': הנתונים, כדי לסבר את האוזן, מבחינת סמים, רק בצפון, בגבול סוריה, 21.5 קילו הירואין.

יצחק אהרונוביץ': מי שמתעסק בגרמים יודע מה זה 21 קילו הירואין, 11 קילו חשיש.

יצחק אהרונוביץ': בגבול לבנון, 41 קילוגרם הירואין ו-56 קילוגרם חשש.

יצחק אהרונוביץ': בגבול ירדן 41 קילוגרם הירואין, 3,000 טבליות קפטגון.

יצחק אהרונוביץ': זה גבול ירדן שהוא פעיל בעיקר בערבה.

יצחק אהרונוביץ': בגבול ירדן, בנגב, יחידת מג"ב שפועלת בנגב ובדרום אספה שם בגבול ירדן בערבה 108 קילוגרם הירואין.

יצחק אהרונוביץ': בנתב"ג, זה פחות מעניין אתכם, אבל יש שם גם תפיסות יפות, ובערבה, בגבול מצרים, 1,136 קילוגרם חשיש, 85 קילוגרם הירואין ועוד 186 קילוגרם מריחואנה.

דוד אזולאי: יכולנו לפתור עם הכסף הזה הרבה בעיות.

חמד עמאר: האם יש לנו נתונים כמה סמים לא נתפסים?

יצחק אהרונוביץ': יש הערכות, השערות.

יצחק אהרונוביץ': יושב פה מר דוד מנצור, הוא בטח יתייחס לזה.

יצחק אהרונוביץ': תשאלו את השאלות המקצועיות.

יצחק אהרונוביץ': ההערכה היא שהרבה מהסמים לא נתפסים.

יצחק אהרונוביץ': בטח מר דוד מנצור או גב' הורית היימן ידברו על המספרים, על ההערכות שיש כרגע.

דוד אזולאי: בעניין הזה אני רוצה לשאול שאלה, אין פה איזה מגמה לאומנית לפגוע במדינת ישראל באמצעות הסמים?

דוד אזולאי: כשאתה רואה החדרות כאלה בכמויות כאלה---

יצחק אהרונוביץ': אנחנו יודעים על המגמות האלה בעיקר מהגבול הצפוני.

יצחק אהרונוביץ': הגבול הצפוני זה החיזבאללה ואנחנו יודעים על המגמות האלה.

יצחק אהרונוביץ': לגבי גבול מצרים מלה אחת.

יצחק אהרונוביץ': הנושא של גבול מצרים, אני הצפתי את הבעיה בעיקר על הנושא של המסתננים שחודרים לנו מגבול מצרים.

יצחק אהרונוביץ': הנושא הוא תופעה חמורה.

יצחק אהרונוביץ': אנחנו מדברים על בין 100 ל-200 חודרים בשבוע מגבול מצרים.

יצחק אהרונוביץ': אלה מספרים אדירים שאם תכפילו את זה בחודש ותכפילו את זה בשנה, אנחנו מחזיקים בבית הכלא בסהרונים מאות אנשים, חלקם משוחרר מבית הכליאה, מי שיש לו את האישורים, חלקם עדיין נמצאים.

יצחק אהרונוביץ': יש כאלה שנמצאים כבר חודשים ואולי כבר שנים.

יצחק אהרונוביץ': הנושא הזה צריך להיות מטופל ברמה הלאומית.

יצחק אהרונוביץ': אני העליתי את הנושא הזה לראש הממשלה, ראש הממשלה קיים מספר דיונים, אני מאוד שמח.

יצחק אהרונוביץ': הנושא של מה עושים עם החודרים זו תופעה שאני לא רוצה כרגע לפתוח אותה, זו סוגיה לא פשוטה שמשרד הפנים מעורב בזה.

יצחק אהרונוביץ': אני רוצה לדבר גם על הנושא של גבול מצרים; הנושא של החדרת סמים.

יצחק אהרונוביץ': הנושא של הברחת או חדירה של יצאניות כמעט וירד לחלוטין.

יצחק אהרונוביץ': כמעט וירד לחלוטין, אבל יש לנו את הבעיה של הגבול הפרוץ.

יצחק אהרונוביץ': אחת ההצעות שאני הצעתי לראש הממשלה ולצוות המצומצם של השרים זה להקים גדר.

יצחק אהרונוביץ': ישנה הבנה, אני קורא לזה, של ראש הממשלה שבשנת 2010 הולכים להקמת גדר בגבול מצרים.

יצחק אהרונוביץ': אני המלצתי ללכת על גדר 'טיפשה', גדר לא חכמה, לא להשקיע את הסכומים שהצבא רוצה.

יצחק אהרונוביץ': יש כרגע מספר חלופות, ההחלטה כנראה תיפול וראש הממשלה יכריע שזה יהיה לא במיליארדים, אלא במיליונים, ולהקים שם גדר, מכשול שלא יוכל כל מי שרוצה לעבור.

יצחק אהרונוביץ': אנחנו מדברים על מסתננים שבאים מהעולם השלישי אלינו.

יצחק אהרונוביץ': ההבדלים בין השכר שם והשכר אצלנו יוצרים את המשיכה הכלכלית שמובילה אותם לפה, בעיקר למציאת מקומות עבודה.

יצחק אהרונוביץ': כיום משרתים במשטרת ישראל 584 שוטרים מוסלמים, 1,254 דרוזים.

יצחק אהרונוביץ': כמובן ישנם גם צ'רקסים, אבל במספרים יותר קטנים, אבל בהחלט מספרים יפים.

יצחק אהרונוביץ': דיברתי על המתנדבים אבל אני מדבר גם על השוטרים ודיברתי גם על הנושא של ההעדפה, ששמתי עשרות מיליונים כרגע לתת העדפה לגיוסים, בין 300 ל-400 גיוסים חדשים, שההעדפה תהיה לדרוזים, לצ'רקסים, לבדווים ולמוסלמים.

דוד אזולאי: כשאנחנו מדברים על השירות, זה כולל משמר הגבול?

יצחק אהרונוביץ': הדברים שאנחנו כרגע מתעסקים בפריפריה.

יצחק אהרונוביץ': מקומות תעסוקה - אנחנו הולכים כרגע להקים מקבצי דיור לשוטרים ולסוהרים, כמו שקיים ביבנה, למשל.

יצחק אהרונוביץ': השכונה הראשונה שהמשטרה נמצאת כרגע בהתקדמות יפה, זה ביישוב מיתר בדרום.

יצחק אהרונוביץ': יש שם פרויקט די יפה שכל ההרשמה כמעט הסתיימה והולכים להקים את הפרויקט הזה במיתר.

יצחק אהרונוביץ': הפרויקטים הנוספים בבאר שבע ובקרית שמונה, שכונות שלמות למשרתי קבע במשמר הגבול, משטרה, שירות בתי הסוהר.

יצחק אהרונוביץ': אנחנו ממשיכים לתת תנאי שירות מועדפים בדגש על שכירת דירה והסעות למי שעובד בפריפריה.

יצחק אהרונוביץ': לגבי שירות בתי הסוהר - שירות בתי הסוהר כמובן הוא בפריסה ארצית.

יצחק אהרונוביץ': הנושא שכרגע על הפרק הוא בית הכלא הפרטי שהיתה החלטה של בג"צ להעביר אותו למדינה.

יצחק אהרונוביץ': אנחנו כרגע במשא ומתן עם האוצר לקבל את האחריות על בית הכלא, הוא נמצא בבאר שבע, ושם יהיו עוד 800 מקומות כליאה שהכלא החדש יצטרך, זה יוצר כמובן מקומות עבודה.

יצחק אהרונוביץ': הכלא החדש בבאר שבע, אנחנו מעריכים שיצטרכו כ-200 סוהרים חדשים, 200 סוהרים זה 200 משפחות שיהיה להם מקום עבודה חדש.

יצחק אהרונוביץ': אנחנו מתכוננים להרחיב שם את הקומפלקס של באר שבע בעוד 100 משרות עבודה שייכנסו, להגדיל את הקומפלקס מבחינת תעסוקה.

יצחק אהרונוביץ': המתחמים הבאים שמתוכננים במשרד; המתחם של בית סוהר מגידו.

יצחק אהרונוביץ': מקומו של בית סוהר מגידו הולך להשתנות במהלך השנים הקרובות, אנחנו עושים שם מתחם גדול, לא רחוק ממגידו, הוא יקרא 'אשכול בתי סוהר', שיהיה כ-6,000 מקומות כליאה.

יצחק אהרונוביץ': ב-2012 אנחנו נכין שם 3,000 מקומות כליאה, אנחנו מפנים את בית סוהר מגידו, קישון, כרמל ודמון וזה ייצור עוד 100 מקומות עבודה בנוסף לקיימים.

יצחק אהרונוביץ': בשלב ב', ב-2018, קצת רחוק מדי, עוד 3,000 מקומות כליאה, פינוי בית הכלא שלווה וגלבוע.

יצחק אהרונוביץ': זה ייצור עוד 300 מקומות עבודה לתושבי הצפון.

יצחק אהרונוביץ': שדרוג מתחם באר שבע, בניית 3,000 מקומות כליאה נוספים בבאר שבע, ואנחנו כמובן נהרוס את המתחמים הישנים שלא מתאימים.

יצחק אהרונוביץ': זה ייצור עוד 300 מקומות עבודה.

יצחק אהרונוביץ': זה כמובן נותן גם תוספת תקציבית לרשויות המקומיות, גם המועצות וגם הרשויות, בתחום הארנונה.

יצחק אהרונוביץ': אני אומר בסקירה כללית מה הולך להיות במשרד.

יצחק אהרונוביץ': אני חושב שהדברים האלה כרגע נמצאים בתהליכי עבודה ואני אסתפק בזה בשלב הראשוני.

דוד אזולאי: אדוני השר, תודה רבה, אני מאוד מקווה שבהמשך הדיון כאן אדוני יתייחס לנושא חשוב מאוד שלא שמעתי כאן התייחסות, וזה איפה שיתוף הפעולה של משטרת ישראל עם משרד החינוך.

דוד אזולאי: אני חושב שעם כל הכבוד וההערכה לפעילות הרבה שעושה המשטרה, הן בנגע האלימות, הן בנגע הסמים והאלכוהול, אם לא יהיה שילוב ידיים של מערכת החינוך עם מערכת אכיפת החוק, אנחנו נחטיא את המטרה.

דוד אזולאי: הכל מתחיל ונגמר בחינוך.

דוד אזולאי: אם לא נדע לשתף פעולה, אנחנו בבעיה בקטע הזה, ולכן הייתי מצפה ממך, אדוני השר, שתיזום איזה שהוא מהלך של הידברות עם משרד החינוך כדי למצוא את הדרך לשיתוף פעולה בין שני הגורמים החשובים הללו.

דוד אזולאי: דבר נוסף שאולי אדוני אמר, אבל הייתי מצפה גם לשמוע.

דוד אזולאי: היות ואנחנו עוסקים ביום הפריפריה, הייתי מאוד מצפה לשמוע מכל הגורמים ובמיוחד במשטרה, שנמצאים כאן היום בדיון, ששוטרים או כל אלה שמשרתים במשרד לביטחון פנים ועוברים לגור בפריפריה, יזכו לאיזה שהן הטבות נוספות מעבר למקובל באותו יישוב וזה על מנת למשוך אוכלוסייה חיובית לפריפריה.

דוד אזולאי: אנחנו יודעים שבעבר השיטה הזאת עבדה, הצליחה, הוכיחה את עצמה.

דוד אזולאי: אני מקווה שגם פה אדוני במשך הדיון יתייחס לעניין הזה.

דוד אזולאי: רבותיי, יש פה פניות רבות לקבל רשות דיבור, גם מצד חברי הכנסת, גם מצד אורחים בוועדה.

דוד אזולאי: אנחנו ניתן רשות דיבור לחבר כנסת אחד ואורח אחד.

דוד אזולאי: חבר הכנסת אריה ביבי, בבקשה, אדוני.

אריה ביבי: אדוני היושב ראש, כבוד השר, חבריי חברי הכנסת, מכובדיי, אני רוצה לומר שבפעם הראשונה במדינת ישראל שמו שר שהוא מקצועי ואנחנו רואים את זה, שר שמבין את המקצוע, שיודע את המשטרה, שחי במשטרה ועל זה תבוא עליך הברכה.

אריה ביבי: אני מודה ומתוודה שכל פעם שאנחנו נפגשים, מעלים רעיונות והוא בקי מאוד בחומר.

אריה ביבי: יחד עם זאת, אני מבקר בצפון ובעת האחרונה כשביקרתי בצפון עלה הנושא של רצח של נשים ורצח של נהגי מוניות.

אריה ביבי: הייתי רוצה לשמוע מהשר מה עושים בנידון, כי זה גם פריפריה, ואיך הוא ומשרדו ואנשיו מתגברים על הנושא הזה.

אריה ביבי: דבר שני, תמיד במשטרה וגם במשמר הגבול, אני זוכר, כשהיינו ביחד, אמרו 'פני המשטרה לאן' ואז דיברנו על הורדת היררכיה אחת שמסרבלת, או את המרחב, או את המחוז, ואמרנו שבכדי לתת מוטת שליטה טובה נוריד את המרחב.

אריה ביבי: אדוני, אני חושב שאתה הצהרת על זה ואתה צריך ללכת עם יד ברזל ולעשות את זה כמה שיותר מהר.

אריה ביבי: זה יחסוך לך הרבה שוטרים ואת השוטרים האלה אפשר לתת לפריפריה.

אריה ביבי: אני גם חושב כמוך, שזה מסרבל, אפילו כתבתי את זה בכמה מקומות.

אריה ביבי: הכי טוב עשר תחנות מול מחוז, זה שום דבר, אפשר לחיות עם זה.

אריה ביבי: בנוסף, אם זכור לך, העלינו כמה רעיונות בנושא של ניצבים.

אריה ביבי: לדעתי יש במשטרת ישראל לפחות חמישה ניצבים מיותרים ואני לא רוצה לומר לך מה זה ניצב מיותר.

אריה ביבי: ניצב מיותר זה עוד 35 איש, תכפיל את זה ב-5, 6, אז תגיע למספרים טובים שלפחות עם המספרים האלה אפשר לעשות תחנה אחת או שתיים.

אריה ביבי: אז גם כאן הייתי רוצה לשמוע מה דעתך בנושא ומה אתה מתכוון לעשות.

אריה ביבי: אדוני השר, יש נושא שנקרא מחלקת חקירות שוטרים.

אריה ביבי: זה הפך להיות לאימת השוטרים, כל עבריין שהוא לא עבריין גדול, אלא עבריינים קטנים אפילו, לפני שבאים לעצור אותו, לפני שנוגעים בו, אומר 'אני אתלונן עליך במח"ש', ומה קורה?

אריה ביבי: השוטר מעוכב בדרגתו, כל השכונה יודעת, אגף כח אדם, עם היד הקלה על העט, משעים אותו, ויש לנו אנשים שמושעים 11 שנה ודרומה.

אריה ביבי: יש לי הצעת חוק בנושא הזה, להגביל את מחלקת חקירות שוטרים לחקור רק שישה חודשים ולאחר מכן להחזיר את השוטר לתפקידו.

אריה ביבי: הייתי רוצה שאתה תורה לאגף כח אדם גם במשטרה וגם בשירות בתי הסוהר, שהבדיקה תיעשה לא עם יד קלה על העט, אלא תיעשה בדיקה קפדנית על מנת שהאיש---

דוד אזולאי: אדוני, חבר הכנסת אריה ביבי, תסלח לי שאני קוטע אותך.

דוד אזולאי: אני רוצה שנזכיר לכולנו שאנחנו עוסקים בנושא חשוב וזה נושא הפריפריה.

אריה ביבי: אדוני, דיברתי על הפריפריה.

דוד אזולאי: עם כל הכבוד למחלקת חקירות שוטרים ואנחנו דנו בנושא---

אריה ביבי: לא, זה גם נוגע לפריפריה.

אריה ביבי: אם אדם מנהריה 11 שעה מושעה, איפה נהריה נמצאת?

אריה ביבי: בעיית האלכוהול.

אריה ביבי: לדעתי בבעיית האלכוהול לא צריך לטפל רק במי שקונה, אלא גם במי שמחזיק.

אריה ביבי: לעתים נעצרים צעירים שמחזיקים אלכוהול, גם לזה צריך לתת את הדעת.

אריה ביבי: לא שמענו על נושא אמצעי לחימה שעוברים מהגבולות שדיברת, חוץ מנושא הסמים.

אריה ביבי: מאותם מקומות של גדר פרוצה, גם בדרום וגם בצפון, עוברים גם אמצעי לחימה.

אריה ביבי: בתי סוהר.

אריה ביבי: אם אנחנו מדברים על הפריפריה, הייתי רוצה שיוקם בית סוהר, חוץ מנפחא, יותר דרומה, בעובדה, בכל המקומות האלה.

אריה ביבי: למה צריכים לעשות חיים קלים לאותם אנשים?

אריה ביבי: גם תעסוקה וגם אפשר לתת לפריפריה...

אריה ביבי: אני לא רוצה להמשיך, כי יש פה כמה דברים, אני אתן לחבריי.

דוד אזולאי: רבותיי, אני שוב חוזר ומזכיר לכולם להתייחס אך ורק לנושא שעומד על סדר היום.

דוד אזולאי: מר מאיר דויטש, מתנועת רגבים, בבקשה.

מאיר דויטש: עם כל הכבוד, באמת כבוד רב למשטרה על הטיפול בפשיעה, סמים, אלכוהול וכולי, אני רוצה להתמקד בנושא של הפריפריה.

מאיר דויטש: מה שמאוד בולט בפריפריה זה באמת עבריינות לאומנית, זאת אומרת, בנייה לא חוקית והשתלטות על אדמות ופשיעה חקלאית, מה שגורם לחקלאים לברוח מהפריפריה ולהתייאש מעיבוד הקרקע בצפון במיוחד, וגם בדרום.

מאיר דויטש: אני מחזיק פה הרבה הרבה מסמכים שמצביעים על כך שיש פה מחדל מתמשך בכל מה שקשור לנתינת גיבוי משטרתי לגורמי אכיפה.

מאיר דויטש: יש לי פה מסמכים של משרד הפנים שמצביעים על כך שהמשטרה זה הגורם המעכב באכיפת חוק תכנון ובנייה.

מאיר דויטש: כבודו ודאי מכיר את הנושא של מגד' אל שמס, שרק אחרי עתירה לבג"צ המשטרה הואילה בטובה לתת גיבוי לעצירת ההשתלטות שם.

מאיר דויטש: יש פה את מר פיני בדש שאני בטוח שיוכל לספר יותר על כל הנושא של גיבוי משטרתי לאכיפת תכנון ובנייה.

מאיר דויטש: יש פה את יואל, שיכול לפרט הרבה יותר בכל מה שקשור לסיוע לחקלאים בכל מה שקשור לפשיעה חקלאית.

מאיר דויטש: יש פה הרבה נתונים מאוד יפים, באכיפת הסמים והאלכוהול וירי וכולי, אבל זה תקף לכל מדינת ישראל.

מאיר דויטש: נראה לי שהנושא היותר בוער בפריפריה זה מה שקשור לחוק תכנון ובנייה ופשע חקלאי.

דוד אזולאי: תודה רבה, אדוני.

דוד אזולאי: סגן שר החוץ, מר דני איילון, מיוזמי הרעיון של יום לחיזוק הפריפריה בכנסת.

דוד אזולאי: זאת ההזדמנות להודות לו על היוזמה הברוכה ונקווה שבסופו של יום תהיה תועלת לפריפריה בפרט ולעם ישראל בכלל.

דוד אזולאי: בבקשה, אדוני.

סגן שר החוץ דני איילון: תודה רבה, אדוני היושב ראש.

סגן שר החוץ דני איילון: אני רוצה קודם כל להודות לך חבר הכנסת דוד אזולאי, היושב ראש, באמת על ההיענות המאוד מהירה והמאוד טובה והיסודית, לא רק כאיש פריפריה, אלא גם כמנהיג בישראל ומחוקק.

סגן שר החוץ דני איילון: כמו שאתה ציינת, אדוני היושב ראש, חיזוק הפריפריה זה למעשה חיזוק ישראל, ואין הבדל מבחינת גורלנו בין מי שגר בתל אביב, או בין חדרה לגדרה, למי שגר בכל מקום אחר בארץ.

סגן שר החוץ דני איילון: אני רוצה גם להודות באופן אישי לשר לביטחון פנים, יצחק אהרונוביץ, ידידי, שאני חושב עושה עבודת קודש במשרד לביטחון פנים וכמובן אנשי המשטרה שנמצאים כאן, מכיוון שאנחנו יודעים שכל נושא איכות החיים תלוי למעשה בשמירה על החוק ואכיפתו.

סגן שר החוץ דני איילון: אני רוצה להגיד תודה מיוחדת למר דני נגר מ'הציונות המתחדשת', שהוא היה מיוזמי העניין, הוא לקח אותי לסיורים גם בגליל וגם בנגב ואני פשוט נחרדתי לראות את השממה, העזובה והשטחים הריקים.

סגן שר החוץ דני איילון: אני חושב שזה אינטרס ישראלי יהודי ראשון במעלה, אל"ף, לפזר את האוכלוסייה, בי"ת, להביא כמה שיותר מתיישבים גם לנגב וגם לגליל והדבר הראשון שצריך זה כמובן איכות חיים ואחד הדברים החשובים ביותר זה כמובן נושא של ביטחון פנים, שכרגע נידון כאן, וגם לבנות את יתר התשתיות כדי שלא נאבד את הנגב והגליל.

סגן שר החוץ דני איילון: צריך לשים את זה על השולחן, כאן יש מאבק לאומי גדול, עדיין.

סגן שר החוץ דני איילון: מה שהיה בתחילת הציונות, אני רוצה לחזור---

חנין זועבי: יש מישהו שרוצה לכבוש את הנגב?

סגן שר החוץ דני איילון: תני לי בבקשה לסיים את הדברים ואחר כך תגידי מה שאת רוצה.

סגן שר החוץ דני איילון: יש מאבק לאומי---

חנין זועבי: אני לא מבינה מה זאת אומרת לאבד את הנגב.

סגן שר החוץ דני איילון: אני אגיד לך בדיוק למה אני מתכוון.

חנין זועבי: יש מדינה שרוצה לכבוש את הנגב והגליל?

סגן שר החוץ דני איילון: אני רוצה להגיד לך בדיוק למה אני מתכוון.

סגן שר החוץ דני איילון: יש כאן מאבק לאומי עדיין על אדמות ארץ ישראל, גם בנגב וגם בגליל.

חנין זועבי: בין מי למי?

סגן שר החוץ דני איילון: וחשיבות ההתיישבות היהודית הציונית, גם בנגב וגם בגליל---

חנין זועבי: שידבר, אבל שיסביר לי, כי אני כערביה לא מבינה.

דוד אזולאי: סליחה, חברת הכנסת זועבי, תרשי לי.

חנין זועבי: כאשר אני בעלת האדמה ואתם אומרים לאבד את הנגב והגליל, ואני זו בעלת האדמה בנגב ובגליל---

קריאה: אנחנו מבקשים לאפשר לדבר.

דוד אזולאי: אדוני הנכבד, זו פעם שנייה שאתה מתפרץ למיקרופון.

דוד אזולאי: אני מבקש ממך, זו גם פעם אחרונה שאתה עושה את זה, ואל תאלץ אותי להוציא אותך החוצה, אני לא אוהב את זה.

דוד אזולאי: תודה רבה.

דוד אזולאי: חברת הכנסת חנין זועבי, את רשומה פה ואני אתן לך רשות דיבור, ואני מבטיח לך---

חנין זועבי: אבל מתייחסים אליי ככובש.

דוד אזולאי: שמעתי את ההערה שלך---

קריאה: את טוענת שאת בעלת אדמות, את בעלת אדמות?

קריאה: אל תנפנפי ביד שלך.

דוד אזולאי: רבותיי, זה לא דו שיח.

קריאה: הזלזול שלך כבר מעצבן לאורך כל התקופה.

דוד אזולאי: אני מבקש להפסיק עם זה.

דוד אזולאי: אדוני סגן השר, בבקשה.

דוד אזולאי: אנא ממך, משפט סיכום.

סגן שר החוץ דני איילון: משפט סיכום, אדוני היושב ראש.

סגן שר החוץ דני איילון: אני רוצה להגיד עוד פעם, כיבוש האדמה זה היה ערך ציוני, זה הדבר שהחזיק את עם ישראל ונתן לו עתיד.

סגן שר החוץ דני איילון: כיבוש האדמה הזה חשוב, כמו שהיה חשוב לפני 60 ו-120 שנה, בראשית הציונות, חשוב היום באותה מידה, וכדי שלא נאבד את הנגב ואת הגליל לא לגורמים עוינים ולא לגורמים פליליים, אני חושב שחשוב שתהיה התגייסות לאומית, ולכן אני רוצה להודות שוב גם ליושב ראש הוועדה, גם לשר לביטחון פנים, לכל ועדות הכנסת שהיום נדרשות לנושא הזה, מבחינת חינוך וקליטת עלייה וכל תשתית אחרת, כדי שבסופו של דבר יגיע עם ישראל בהמוניו גם לגליל וגם לנגב.

סגן שר החוץ דני איילון: תודה רבה, אדוני.

דוד אזולאי: תודה רבה, אדוני, סגן השר.

דוד אזולאי: מר דני נגר, בבקשה.

דני נגר: תודה רבה ליושב ראש הוועדה, השר אהרונוביץ ולסגן שר החוץ, מר דני איילון, שאִפשר לנו את הבמה היום לכנס החשוב הזה.

דני נגר: חשוב לי מאוד לומר, יושבים פה בכנס הזה ובמהלך היום כ-22 ארגונים ציוניים חוץ פרלמנטרים, שדאגתם לגליל ולנגב היא גדולה מאוד.

דני נגר: אני מעריך את הדברים שאמר כבוד השר, אבל אנחנו מאוד היינו רוצים שהנושא שימוקד בדיון הזה היום זה באמת הנושא של האלימות הלאומנית שמתרחשת בנגב ובגליל והביטויים שלה הם רבים מאוד.

דני נגר: נכון שנושא הסמים זה נושא חשוב, אבל נושא האלימות בנצרת, בעכו, בכרמיאל ובנגב בוודאי הוא קריטי הרבה יותר מבחינת האוכלוסייה היהודית הציונית והנושא הזה נראה לנו נושא מרכזי שאנחנו, לפחות, היינו רוצים שיעלה לדיון פה היום.

דני נגר: היינו רוצים תשובה בנושא הזה מכבוד השר, איך---

יצחק אהרונוביץ': אני לא מבין מה אתה רוצה.

יצחק אהרונוביץ': תסביר לי בכמה משפטים מה הכוונה אלימות.

דני נגר: יושבים פה איתנו כמה חברים שאני אתן להם אפשרות לספר ממש סיפורים אישיים על אלימות לאומנית והם יעלו וידברו, מתנועת "אם תרצו", עמית ברק, יואל זילברמן, מתנועת השומר החדש.

דני נגר: תנו להם לדבר והם יספרו עדויות אמיתיות על נושא נשק שמצטבר בכפרים הערביים.

דני נגר: לא צריך לספר יותר מדי, תלכו ותאספו אותו ויהיה אפשר בהחלט לראות איך הדברים נראים אחרת.

דני נגר: אז אני אקצר, כדי לאפשר להם לדבר ותודה.

חמד עמאר: אדוני היושב ראש.

חמד עמאר: קודם כל אני רוצה לברך אותך על הדיון בוועדה.

חמד עמאר: אני רוצה לברך את מר דני איילון, סגן השר, על היוזמה ולכבוד השר על הכנסת היישובים הערבים והדרוזים לתכנית 'עיר ללא אלימות'.

חמד עמאר: כולם יודעים על המצב הקשה שמתרחש ביישובים, על אי כניסת סיורים של המשטרה לתוך היישובים, ועל הפשיעה שמתרחשת ביישובים ואני אתחיל בדבר הפשוט; הנהיגה הפרועה בתוך היישובים, נהיגה ללא רישיון.

חמד עמאר: אין אכיפה בכלל של המשטרה בפנים וזה מוכח במספר התאונות.

חמד עמאר: לפי מספרם באוכלוסייה של הערבים הם 20%, לפי מספר התאונות שלהם הם מעל 37%-38%, פי שתיים ממספרם באוכלוסייה.

חמד עמאר: מתרחשות תאונות בתוך היישובים, נהיגה ללא רישיון, נהיגה בצורה פרועה, אין משטרה, אין אכיפה, אין שם שום דבר.

חמד עמאר: מקרי הרצח שהתרחשו בזמן האחרון בצפון.

חמד עמאר: הרצח במעלות של נהג המונית ועוד נהג מונית בנצרת עלית ועוד בחור צעיר שעמד בצומת, שמישהו ניגש אליו באמצע היום, יורה בו מטווח אפס, אשתו יושבת לידו ועד היום, זה יותר משנה, אף אחד לא יודע מי עשה את זה, איך עשה את זה, אין כלום.

חמד עמאר: גם המשפחה לא מקבלת עדכון.

חמד עמאר: רצח אכזרי באמצע היום, ליד אשתו, והמשטרה לא נמצאת ולא יכולה לתת תשובות להורים.

חמד עמאר: זורקים את המשפחה ממקום למקום, אין תשובות למקרה הזה וזה מתקשר לעניין של הנשק.

חמד עמאר: נשק לא חוקי מסתובב ביישובים.

חמד עמאר: הרבה הרבה נשק לא חוקי מסתובב ביישובים וגם נשק חוקי שמסתובב ביישובים.

חמד עמאר: שמעתי לדוגמה על כפר קאסם, 500 כלי נשק ברישיון בכפר קאסם, כאשר ברעננה אין כמות כזאת של נשק.

חמד עמאר: ברישיון אני מדבר, חוץ מהנשק ללא רישיון שמסתובב שם ביישובים.

חמד עמאר: אני אגע באלימות; אלימות זה תוצאה גם של אלכוהול.

חמד עמאר: אנחנו מדברים על אלכוהול ומדברים על אלימות.

חמד עמאר: אני רוצה להגיד לכם, יש תופעה במגזר הלא-יהודי, במגזר הערבי וגם במגזר הדרוזי, שיש הרבה קיוסקים שפתוחים 24 שעות.

חמד עמאר: יש מכירת אלכוהול לילדים בני 14 ו-16.

חמד עמאר: ילדים בני 12, 14, 16 יכולים לגשת בכל שעה שהם רוצים ולקנות אלכוהול, גם באמצע היום, גם בשעה 12 בלילה.

חמד עמאר: ואני רוצה להגיד לכם, לא שמעתי על מקרה אחד שהמשטרה אכפה את החוק.

חמד עמאר: לא שמעתי על מקרה אחד שהמשטרה אכפה את החוק בנושא של מכירת אלכוהול ביישובים.

חמד עמאר: זה נושא כואב, כי זה גורם לאלימות.

חמד עמאר: כולם מדברים, כבוד השר דיבר על הנושא של האלימות והקשר של אלכוהול לאלימות וגם הקשר של אלכוהול לתאונות דרכים, הכל מתקשר אחד עם השני ואני חושב שאת הנושא הזה צריך לבוא ולפתור.

חמד עמאר: בקשר ל'עיר ללא אלימות', שאלה לשר, האם זו תכנית שנתית או תכנית רב שנתית?

חמד עמאר: חומש?

חמד עמאר: יש תכנית כזאת או שאנחנו מדברים על תכנית שמוקצה לה עכשיו 60, 70, 50 מיליון שקלים לשנה אחת?

חמד עמאר: שאנחנו נדע שמתחילים ב'עיר ללא אלימות' עכשיו ביישוב שפרעם, שאני גר בו, ושהתכנית הזו תרוץ כמה שנים ויהיו תוצאות בעוד שלוש-ארבע שנים, ולא שתהיה תכנית של שנה אחת ואחרי שנה אחת---

יצחק אהרונוביץ': התכנית היא רב שנתית.

דוד אזולאי: תודה רבה.

דוד אזולאי: רבותיי, אני שוב חוזר ומזכיר, בואו נהפוך את היום הזה ליום יעיל ולא נתחיל להתנגח כאן אחד עם השני, או לתקוף את המשטרה.

דוד אזולאי: חשוב להעלות רעיונות, כי זו באמת המטרה של כולנו כאן, איך אנחנו ביחד, או כל אחד לחוד, תורם לפריפריה.

דוד אזולאי: מר יואל זילברמן, בבקשה.

יואל זילברמן: אנחנו קבוצה שהתארגנו, בעקבות סיפור אישי שהתחיל אצלי.

יואל זילברמן: זה סיפור של אבא שלי שעמד לנטוש אלפים של דונמים בעקבות משפחה של בדווים שהחליטו שבכל דרך הם מוציאים אותו מהשטח, מה שהגיע לפני שמונה חודשים לניסיון לרצח שלי, שלושה שבועות אחרי זה תקיפה קשה של אבא שלי, וזה סיפור שהתחיל כבר הרבה לפני כן.

יואל זילברמן: לפני שלוש שנים התחלתי את הסיפור הזה, תוך כדי הצבא.

יואל זילברמן: רק לפני שמונה חודשים יצאתי ככה לחופשה כדי להתעסק עם זה כל הזמן.

יואל זילברמן: הסיבה לזה היא עשרות של פניות, ואני מפחית, של חקלאים ובוקרים מכל רחבי המדינה, ואני מתכוון נגב וגליל, שפשוט מאוד מדברים על נטישה של שטחים.

יואל זילברמן: זה מגיע לרמה שיישובים, קיבוצים ומושבים פונים אלינו ויש פניות.

יואל זילברמן: זה כרגע עוד לא לפרסום ממש, אבל מושבים שמדברים על נטישות של אלפי דונמים, כמו קיבוץ כפר הנשיא שכבר נטש 4,000, 5,000 דונם.

יואל זילברמן: יש פה שיטה קבועה; כפרים שסמוכים לאותם יישובים, שמתעללים בצורה של הצתות של השטחים, חיתוכי גדרות של קילומטרים, דוגמת מוטי פרץ מהר טורען, הצתות של מתבנים, ובהרבה מאוד מקרים אנחנו רואים ממש פגיעות בנפש וניסיונות לרצח, מוטי פרץ, אמיר אנגל, לא חסרות דוגמאות.

יואל זילברמן: השאלה שאני שואל זה באמת כמה שוטרים מוקצים בסוף לפריפריה ביחס למדינת עזריאלי, כי אני באמת שואל את עצמי מה קורה, כי כשמפקד בסיס נבטים לא מאשר לטייסים לנסוע בכביש של ערד-באר שבע...

יואל זילברמן: זאת אומרת אם חייל ישראלי לא יכול לנסוע בכל מקום ברחבי ישראל כי זה מסוכן, אז כנראה שיש פה איזה שהוא יחס לא נכון וכנראה שאנחנו צריכים להגיע למצב שלנו כרגע יש יותר מ-600 מתנדבים.

יואל זילברמן: אתמול עשיתי הרצאה ליותר מ-250 חבר'ה ובכל פעם שאנחנו מגיעים למקומות האלה, החבר'ה אומרים 'סוף סוף קם מישהו', 'שנוכל להרגיש בטוחים קצת במקומות שעד עכשיו לא יכולנו להעז להתקרב אליהם'.

יואל זילברמן: כמו שמתקשר אליי בחור שהוא טייס באל על ומרביצים לו מכות בטיול אופניים שהוא עושה באזור נחל ציפורי, בין אלון גליל לכברי, וזה כבר הופך לעניין של כיף.

יואל זילברמן: בנגב חברים שמספרים איך נכנסים בהם מאחורה עם רכבים, והכל ככה, זה סיפור הביטחון של האזרחים בנגב ובגליל.

יואל זילברמן: אנחנו מדברים על זה שאנחנו כבר מכירים נטישות של שטחים.

יואל זילברמן: דרך אגב, אנחנו מעורים מאוד בנושא מכירות הקרקעות של יהודים בגליל והדבר הזה קורה לחלוטין בעקבות פחד של יהודים, ממש, ואני יכול להגיד שזה לא רק לאומנות, זה גם פלילי, זו בריונות וזה ממש מן תחושה של חוסר ביטחון טוטאלי.

יואל זילברמן: אנחנו הקמנו שמונה מצפים, המצפים האלה מרכזים מתנדבים, יותר מ-200 שומרים, שבאים בין 7 ל-20 יום בשנה של התנדבות, והחבר'ה האלה עוזבים את כל מה שהם עושים, יש בתוכם גם חבר'ה שהם שוטרים, שמתנדבים ב'מתמיד', שמתנדבים בהרבה מאוד מקומות, שמבינים שאם הם לא שומרים על אותו חקלאי או בוקר, שמחזיק אלפים של דונמים, אני לא מדבר על מאה דונם, זה חבר'ה שמחזיקים 5,000 עד 15,000 דונם, הם מבינים שהחבר'ה האלה שומרים בשביל כל מי שיושב פה על קרקעות המדינה.

יואל זילברמן: וכן, בצד השני יש בנייה לא חוקית ובאותם מקומות שיש נטישה של שטחים, יש בנייה לא חוקית, יש פלישה של עדרים ובסופו של דבר מי שסובל מזה הכי הרבה זה אותם קיבוצים ויישובים שסמוכים לאותם אזורים.

דוד אזולאי: חברת הכנסת חנין זועבי, בבקשה.

חנין זועבי: קודם כל אני מודה על קיומו של הדיון הזה, וברשותך, כמה משפטים לפני שאני אגע בנושא המרכזי.

חנין זועבי: אני חושבת, גבירותיי ורבותיי, שהאלימות הכי קשה זו הגזענות, והאלימות הכי קשה היא שלא רואים את האחר---

2183: זו תמיד סיסמא.

2183: כשאין תשובה אמיתית, זו גזענות.

דוד אזולאי: אני מבקש, מר פיני בדש.

2183: כשאין פתרון ואין תשובה אומרים 'זה גזענות'.

יואל זילברמן: ביום העצמאות לפני שנתיים---

דוד אזולאי: אדוני, אתה קיבלת רשות דיבור ואף אחד לא הפריע לך.

דוד אזולאי: רבותיי---

חנין זועבי: אני חושבת שהאלימות הכי קשה היא שלא רואה את האחר, לא מכירה בקיומו של האחר ושנלחמת בקיומו של האחר.

חנין זועבי: אנחנו, הערבים, כולל הבדווים, שאתם מדברים עליהם, שלא היגרו משום מקום, לא מנסים להשתלט על אדמות, הם רק מנסים ורוצים לחיות בשלום ורוצים שהמדינה תכיר בקיום שלהם.

חנין זועבי: אני בשיא הרצינות נכנסת לכנסת ומכבדת את חוקי המשחק הדמוקרטיים ומנסה להשתמש בשיח אזרחי דמוקרטי, שוויוני, וכל הזמן אני נתקלת רק באידיאולוגיה שמנסה למחוק אותי ולמחוק את האידיאולוגיה שלי.

אריה ביבי: אתם תעלימו את המדינה שלנו במלכודת הדבש.

חנין זועבי: אני באה לעורר את נושא האלימות ומתייחסים אליי ככובשת.

חנין זועבי: אני, שלא הגרתי משום מקום, מתייחסים אליי ככובשת ומה אומרים עליי?

חנין זועבי: שהם רוצים לגאול את האדמה.

חנין זועבי: ממי?

חנין זועבי: ממני.

חנין זועבי: אני פה נהפכת לאויב.

חנין זועבי: אתם תשמעו רק את עצמכם, תקשיבו רק למה שאתם אומרים, אני פה האויב, ואני פה, ברשותכם, לפני קום המדינה, וזו עובדה.

2183: מתי גרתם בנגב?

חנין זועבי: עכשיו לנושא; אני מודה לשר על הסקירה שלו, אבל אני קצת הופתעתי מהסקירה כי שני סוגי הפשע הכי אלימים, הכי מסוכנים, שהם מקרי הרצח ומקרי הירי, לא זכו לסקירה מרכזית.

חנין זועבי: הסטטיסטיקה הכי חשובה, ואני חושבת שהיא גם מדליקה אור אדום, היא הסטטיסטיקה של עלייה של מקרי הירי בחברה הערבית, עלייה של 135% ועלייה של מקרי הרצח, ואם הסטטיסטיקה שברשותי אינה נכונה, אני מבקשת מהשר שיתקן אותי.

חנין זועבי: העלייה של מקרי הרצח בחברה הערבית, של 200% עד 300% ואת זה אני לא יכולה להבין.

חנין זועבי: כלומר אני לא יכולה להבין איך המשטרה כן מצליחה להוריד את רמת הפשע, כולל מקרי הרצח, ואני תומכת במה שאמר חבר הכנסת חמד עמאר, איך היא מצליחה לתפוס את הפושעים, לתפוס רוצחים בחברה היהודית, ופתאום כאשר אנחנו נכנסים לחברה הערבית, עשרות מקרי הרצח בלי שהמשטרה תצליח לתפוס שום פושע.

חנין זועבי: אני מדברת על מג'דל כרום---

דוד אזולאי: אני רוצה שתתנחמי, לא כל מקרי הרצח, לצערי הרב, גם בחברה הישראלית עדיין לא פוענחו.

חנין זועבי: אני עשיתי סקירה ולמדתי קצת את החומר לפני הישיבה ואני רוצה, ברשות השר, להזכיר לו שאני שלחתי למשרד שלו שישה מכתבים, עם התזכורות שלהם, על מקרים במגד'ל אל כרום, בעכו, בראמה, בשפרעם, וכולם מקרים שהרוצחים לא נתפסו.

חנין זועבי: לכן אני חושבת שהדאגה שלי היתה פוחתת אם הייתי שומעת שהשר כן שם את הדגש על הנושא הזה של מקרי הרצח בחברה הערבית.

חנין זועבי: אני לא מבינה את יד הברזל של המשטרה בהפגנות הפוליטיות ואת יד המשי כאשר מדובר באלימות בחברה הערבית.

יצחק אהרונוביץ': מה זה יד ברזל?

יצחק אהרונוביץ': תני לי דוגמה ליד ברזל.

חנין זועבי: כלומר, כאשר כן תופסים מפגינים וכן תופסים---

יצחק אהרונוביץ': איפה למשל?

יצחק אהרונוביץ': תני דוגמה.

חנין זועבי: בכל ההפגנות של אום אל פחם, של מוסמוס.

יצחק אהרונוביץ': מתי היו?

דוד אזולאי: של עמונה.

יצחק אהרונוביץ': ביקשתי דוגמה אחת רק.

חנין זועבי: של אום אל פחם.

יצחק אהרונוביץ': מתי זה היה?

חנין זועבי: של חקירות.

חנין זועבי: הם תפסו שישה נערים מאום אל פחם וחקרו אותם ואחרי שש שעות הם הניחו להם.

חנין זועבי: אני אתן לך ואתה אפילו תיתן לי עשרות מקרי רצח, יש פה 33 מקרי רצח, וזה לפי דוח המשטרה, בשנת 2008, בנגב, במשולש הדרומי.

חנין זועבי: 33 מקרי רצח, זו עלייה של 300%.

יצחק אהרונוביץ': מה זה המשולש הדרומי?

חנין זועבי: זה באקה אל גרביה, זה טייבה, זה טירה, זה כפר קאסם.

חנין זועבי: אני חושבת שאי אפשר לטפל בנושא האלימות בלי לטפל בצורה ספציפית בנושא מקרי הרצח והעלייה הדרמטית, מאות אחוזים, של מקרי הרצח ומקרי הירי.

חנין זועבי: ודווקא לא ירי של חתונות.

חנין זועבי: כמו שאמר חבר הכנסת חמד עמאר, זה ירי על מנת לרצוח ולפי דוח המשטרה, העלייה היא של 135%.

חנין זועבי: הפרויקט של 'עיר ללא אלימות' - עקבתי אחרי הטבלה, אדוני השר, ולא מצאתי שום עיר בשח'ור, מגד'ל כרום, ג'דיידה, שהוא גם האזור שיש בו העלייה הכי דרמטית במקרי רצח ואלימות.

יצחק אהרונוביץ': גם את כרמיאל לא מצאת.

חנין זועבי: גם את כרמיאל, אבל אני לא יודעת אם יש בכרמיאל עלייה של מקרי רצח.

יצחק אהרונוביץ': יש.

חנין זועבי: אז מה שאני אומרת שהאזור הזה חייב להיות מטופל בצורה רצינית.

דוד אזולאי: חברת הכנסת חנין זועבי, עצם העובדה שהוכנסו כמה רשויות ערביות ודרוזיות לפרויקט הזה, צריך לברך והשאלה אם להרחיב או להוסיף---

חנין זועבי: אני מברכת, אבל אני שמה את האצבע על שח'ור, כי המקרים בהם אני טיפלתי אישית, זה ראמה ומג'דל כרום.

דוד אזולאי: אז אני יכול לתת לך תשובה בעניין הזה.

דוד אזולאי: היות ואלה רשויות חדשות, שרק עכשיו נבחרו, אני מניח שראשי הרשויות שלהם ייכנסו לעניין והם ייפנו.

דוד אזולאי: אין לי בכך שום ספק, ברגע שיתאפשר לשר, יש רצון.

דוד אזולאי: יותר משהעגל רוצה לינוק, הפרה רוצה להיניק.

חנין זועבי: את זה אני רוצה להדגיש בפני השר ואני אשמח אם השר יתגייס למשימה הזאת.

חנין זועבי: משפט סיכום, אני חושבת שהנשק, גם המורשה, הוא בעיה.

חנין זועבי: ופה אני מסכימה עם חבר הכנסת מיכאל בן ארי.

חנין זועבי: אני לא יודעת, אם יש הרבה מקרי רצח וירי, למה נותנים כל כך הרבה רישיונות לנשק?

חנין זועבי: למה יש בכפר קאסם 500 כלי נשק מורשה, יותר מאשר ברעננה ונתניה וחדרה?

חנין זועבי: כפרים יהודים שהם לידם.

חנין זועבי: אנחנו רוצים שהמשטרה תתנהג ביד של ברזל, לא רוצים נשק---

יצחק אהרונוביץ': חברת הכנסת חנין, נשק מורשה זה לא המשרד שלי נותן, זה משרד הפנים.

יצחק אהרונוביץ': אני לא הכתובת, עם כל הכבוד.

חנין זועבי: אז אתה הכתובת לנשק לא מורשה, ויש הרבה כאלה.

חנין זועבי: בקשת סיום, אני רוצה מהשר, אם אפשר, בפעמים הבאות, לקחת טבלאות שבהם יש קטגוריות של פשעים לפי לאום, על מנת למקד את---

יצחק אהרונוביץ': זה לא שלי.

דוד אזולאי: זה של מרכז המידע.

חנין זועבי: אבל יש במשטרה קטגוריות לפי לאום?

חנין זועבי: כי המקור של אלה הוא המשטרה.

חנין זועבי: פה יש כל מיני קטגוריות לעבירות רחוב ולגנבה ואין קטגוריות של עבירות אלימות גופנית, כלומר רצח.

חנין זועבי: רצח, הפשע הכי אלים ואין פה פילוח למקרי רצח לבד ומקרי ירי לבד.

חנין זועבי: אז אני מבקשת, בדוחות של המשטרה, שייתנו לנו גם פילוח לפי קטגוריות של פשע ולפי לאום.

עמית ברק: אני מנצרת עלית.

עמית ברק: אני רוצה להוסיף על הנקודה של הירי והנשק במגזר הערבי.

עמית ברק: זה לא רק ירי בחתונות, זה ירי יומיומי שמתבצע, בשעות היום, כשקליעים שחודרים לבתים שסמוכים ליישובים הערביים, ובשנים האחרונות יש תופעה של ירי מנשק וזיקוקים במהלך טקסי ימי הזיכרון והצפירות.

עמית ברק: זה מצטרף לחבורות של צעירים ערבים שנוסעים בנצרת עלית, ואני מאמין גם ביישובים אחרים, במוזיקה רועשת, וזאת התגרות גזענית ולאומנית בטקסי הזיכרון בימי הזיכרון.

חנין זועבי: אבל על אלימות נגד ערבים בנצרת עלית לא אכפת לך, נכון?

עמית ברק: תני לי לסיים, אז אני אגיע לזה.

עמית ברק: יש בעיה של אלימות בנצרת עלית שמתבצעת על ידי קבוצות של ערבים.

חנין זועבי: אה, לא של יהודים.

עמית ברק: האלימות הזאת מלווה בקריאות 'אנחנו נגרש אתכם מפה'---

חנין זועבי: של יהודים אין, אתה לא מודע לפגיעות של---

דוד אזולאי: חברת הכנסת חנין זועבי.

עמית ברק: עוד לא סיימתי.

חנין זועבי: אני גרה בנצרת, אתה יודע?

חנין זועבי: אז אני מגנה את הערבים, תגנה אתה את היהודים ותפעל נגד היהודים שפוגעים בערבים.

דוד אזולאי: חברת הכנסת חנין זועבי, בבקשה.

עמית ברק: נצרת עלית עוברת תהליך ב-15 השנים האחרונות של שינוי, של איבוד הצביון הציוני.

עמית ברק: בסמוך לחתימה על הסכמי אוסלו התחילה הגירה של ערבים, התופעות האלה שאני אמנה פה, זה אלימות ועבירות מין כלפי נשים ונערות יהודיות, ובעיות אחרות, אלה בעיות שפחות באות מצד התושבים הערבים שעברו, אבל אלה בעיות על ידי ערבים שבאים מהיישובים מסביב.

חנין זועבי: עוד פעם, אין אלימות מצד היהודים?

דוד אזולאי: אני מבקש.

דוד אזולאי: רבותיי, אתם מוכנים לאפשר לו להגיד את מה שהוא צריך להגיד?

אריה ביבי: שצריך לגנות את הערבים, אני מסכים איתה.

חנין זועבי: אבל לא את היהודים.

אריה ביבי: עדיין לא, בואי נשמע אותו.

חנין זועבי: תודה חבר הכנסת, זה באמת מסר חינוכי מאוד טוב.

חנין זועבי: זה באמת מסר חינוכי של חבר כנסת.

דוד אזולאי: חבר הכנסת אריה ביבי וחברת הכנסת חנין זועבי, בבקשה.

אריה ביבי: את אמרת.

אריה ביבי: את אמרת שצריך לגנות את הערבים, אני מסכים איתך.

חנין זועבי: אבל לא את היהודים, אתה אומר.

אריה ביבי: את זה לא אמרתי.

חנין זועבי: אתה כן אמרת, וזה בפרוטוקול.

דוד אזולאי: חברת הכנסת חנין זועבי, את רוצה להפריע לאנשים שהגיעו לכאן מרחוק?

חנין זועבי: לא.

עמית ברק: כשנערות יהודיות יוצאות משני בתי הספר התיכוניים בנצרת עלית, כשחיילות עומדות בתחנות ההסעה, הן סובלות מהעברות האלה, הן סובלות מחשיפת אברים ומקריאות ומנגיעות ומהטרדות מיניות ומעשים מגונים על רקע לאומני, כי זה מלווה בקריאות של 'יהודיות מסריחות' ועוד הפעם 'אנחנו נגרש אתכם מפה'.

עמית ברק: יש מקרים שבעלים הולכים עם הנשים שלהם, וזה נפוץ, זה נפוץ בקניון בנצרת עלית, בפארק הזיתים בשכונת בן גוריון---

דוד אזולאי: רבותיי, אתם מפספסים את העיקר ביום הזה.

עמית ברק: לא, הגיע הזמן שהדברים האלה יועלו על השולחן.

עמית ברק: כשמדברים על הנגב והגליל---

דוד אזולאי: כשאתה מעלה את זה, זה לא נותן שום מענה, זאת לא המטרה של היום הזה.

עמית ברק: כשמדברים על הנגב והגליל, אם רוצים לפתור את הבעיות ואם רוצים ליישב את הנגב והגליל, צריך להחזיר את הביטחון האישי, והגיע הזמן שהדברים האלה יעלו על השולחן.

עמית ברק: כשבנות מוטרדות, יש בני זוג, נכון שהם מגיבים והם מגיבים באלימות, מה לעשות, יש כאלה שרוצים להגן על בני הזוג שלהם, אז יש גם אלימות מהצד היהודי, נכון.

עמית ברק: אבל מאיפה האלימות הזאת נובעת?

חנין זועבי: מקרים של 2008 ו-2009, שהתפרסמו בתקשורת ה---

דוד אזולאי: אני לא מוכן לאפשר לך, חברת הכנסת חנין זועבי.

דוד אזולאי: אני מבקש, תפסיקי עם זה.

דוד אזולאי: אל תאלצי אותי להוציא אותך החוצה.

דוד אזולאי: זה לא מכובד, זה לא ראוי.

חנין זועבי: אבל זה ---

דוד אזולאי: זה לא ראוי.

דוד אזולאי: גם את אמרת דברים קשים ושמעו אותך ושתקו.

חנין זועבי: זה לא האשמה שלי ---

דוד אזולאי: אז אנא ממך תפסיקי עם זה.

חנין זועבי: ---בין יהודים שרואים בערבים כובשים.

עמית ברק: יש כשל חינוכי במגזר הערבי, אם ככה מתייחסים לנשים יהודיות.

עמית ברק: צריך לעשות משהו במערכת החינוך שם, מעבר לעניין הלאומני.

עמית ברק: חוץ מזה, יש את התופעה של האלכוהול.

עמית ברק: בגלל איסור השתייה במגזר הערבי, מגיעים ערבים, עוד פעם, לפארקים, לאותן נקודות, יושבים ברכבים, שותים אלכוהול, וזה מעצים את כל הבעיות, זה מעצים את בעיית האלימות, זה מעצים את הבעיה של עבירות המין ואת כל הבעיות.

עמית ברק: התקשורת מתעלמת מזה, אבל אם תפתחו מקומונים בגליל ובנצרת עלית אתם תקראו בכל שבוע על הבעיות האלה.

עמית ברק: כל פתרון צריך להתחיל בלהחזיר את הביטחון הזה, כי אנשים עוזבים את הגליל ועוזבים את היישובים האלה בגלל הבעיות של חוסר הביטחון האישי.

עמית ברק: זה לא קורה רק בנצרת עלית, זה קורה בכרמיאל, זה קורה בכפר תבור.

עמית ברק: ראינו מה קרה שם לפני שנתיים, ביום הכיפורים, וזה ממשיך.

עמית ברק: גם שם יש היום אלימות שבאה מצד צעירים ערבים.

עמית ברק: עוד דבר אחד; תבדקו בבסיסים של חיל האוויר בנגב, איזה מערכות הקימו מסביב לבסיסים, להגן מפני חדירות, מערכות במיליוני שקלים, שעל המערכות האלה הוסיפו עוד מערכת כדי לשמור על המערכת הזאת שלא תיגנב.

דוד אזולאי: תודה רבה.

דוד אזולאי: חבר הכנסת לשעבר, מר פיני בדש, ראש מועצת עומר.

2183: לפני שאכנס לנושא של מדינה בתוך מדינה, רק מלה אחת על נושא אלכוהול.

2183: אחת הבעיות של האלכוהול, אגב, שזה הורג יותר מסמים, זה הורג על הכבישים, זה הורג בהרבה מקומות, אבל יש לגיטימציה של הורים, שזה בסדר ששותים.

2183: יש איזה שהיא הסכמה.

2183: אנחנו עושים פעילות חזקה מאוד דווקא מול ההורים כדי לעצור את נושא האלכוהול כי יש פה איזה שהיא לגיטימציה, זה כאילו שונה מסמים.

2183: רק שתדעו שאצלי 7% מהתקציב של המועצה הולך לביטחון פנים אצלי, מעבר להשקעה הגדולה של המשטרה.

2183: אנחנו נמצאים פה, מי שלא יודע, מדינה בתוך מדינה, ואני בטוח שרוב האנשים במרכז הארץ לא מבינים איפה אנחנו חיים, באיזה תנאים אנחנו חיים.

2183: אם אנחנו מגיעים לכך שמפקד המחוז, ומר איציק אהרונוביץ עושה עבודה נפלאה ואנחנו בקשר הדוק מאוד ופעילות הדוקה מאוד עם המשטרה, אם מפקד המחוז, מר יוחנן דנינו, אומר בכנס 'כשאני הגעתי להיות מפקד המחוז, חשבתי שהנגב הוא חלק ממדינת ישראל, הסתבר שזה לא דבר ברור מאליו וצריך לעבוד על זה קשה', אז אני אומר לכם שאנחנו בבעיה קשה מאוד.

2183: קודם כל אותי זה מרגיז שבכל פעם שאני מעמיד מראה מול הפנים לאנשים---

חנין זועבי: תעמיד מראה מול הפנים שלך.

2183: כשאני מעמיד מראה מול הפנים לבדווים, אז אומרים לי 'גזענות'.

2183: כשאין תשובות, אז אומרים 'גזענות'.

2183: נמאס לי לשמוע את המלה הזו.

2183: את יודעת מה, בנגב---

חנין זועבי: אתה משווה את החיים של הבדווים---

2183: אל תפריעי לי.

2183: אני בנגב מעדיף להתאסלם, ואם אני מתאסלם, אני יכול לבנות איפה שאני רוצה, כמה שאני רוצה, לא משנה מס הכנסה---

חנין זועבי: כן, המדינה לא נלחמת בבדווים.

2183: לא, לא, יש לך טעות.

2183: אין לך מושג מה קורה.

2183: אני לא משלם מס הכנסה, אני אפילו לא חייב לעצור באור אדום, אם אני מתאסלם.

חנין זועבי: כן, ממש עובדות מדויקות.

חנין זועבי: ממש.

2183: אני רוצה שלא תהיה אכיפה סלקטיבית.

2183: כשאני רואה 50 פקחים עכשיו ביהודה ושומרון וכל שני קרוונים ששמים ביהודה ושומרון, כל כוחות המשטרה ומשמר הגבול עליהם, וכל יום בונים בנגב חמישה בתים ולא מזיז לאף אחד, אותי זה מרתיח.

חנין זועבי: כן, מרשים לערבים לבנות.

2183: על הכבישים, על הצירים הראשיים, תחנות דלק, בתים.

חנין זועבי: מה מרשים להם?

חנין זועבי: כי חונקים אותם.

דוד אזולאי: חברת הכנסת חנין זועבי.

דוד אזולאי: יש לי סבלנות, אבל יש גבול גם לסבלנות שלי.

דוד אזולאי: אני מבקש ממך שתפסיקי להפריע.

חנין זועבי: זה שלושים שנה ש---

דוד אזולאי: אני חוזר ומבקש, תפסיקי---

חנין זועבי: כל האדמות הופקעו למען נצרת---

דוד אזולאי: תפסיקי עם זה!

חנין זועבי: אני אצא, יותר טוב.

דוד אזולאי: תצאי.

דוד אזולאי: אם את לא מסוגלת להתאפק ולשמוע את הדברים, אז תצאי.

2183: כשאני רואה שני קרוונים על הגבעה, אלפי שוטרים וכל הפקחים.

2183: אין פיקוח בנגב, 50 פקחים על הבנייה החוקית ועל היישובים החוקיים, כשבנגב אצלנו כל יום מה שהרסו בעמונה, עם 2,000 שוטרים, זה מה שבונים ביום אחד בנגב, אם אתם לא יודעים.

2183: אז אתם לא מבינים מה שקורה.

2183: אתם יודעים שעד 48' נסעו בשיירות בנגב, ומ-2008 אנחנו נוסעים בשיירות.

חנין זועבי: וכמה בנו לערבים בנגב?

2183: המשטרה עושה מאמצים ומשקיעה ואין לה כוחות.

2183: צריך לפחות להוסיף 100 שוטרים בדרום כדי לנסות ליישר איזה שהוא קו מסוים, ותיכף אני אגיע איפה הבעיה המרכזית שלנו, שזה בתי המשפט.

2183: לא יכול להיות שבונים איפה שרוצים ואף אחד לא עושה שום דבר, ואם עושים מבצע הריסה, זה 500 שוטרים, מסוק באוויר, הורסים שלושה בתים, למחרת בונים אותם מהתחלה וצריך להתחיל את כל תהליך בית המשפט, צווי הריסה, ויה דולורזה מהתחלה ולאף אחד לא מזיז.

2183: יש את הפרוטקשן, יש את ההשתוללות על הכבישים.

2183: רק שלשום נהרג ילד שחזר מג'ודו, אנשים קופצים לכבישים מכל הצדדים.

2183: אתם לא יודעים מה קורה בכלל.

חנין זועבי: אז אדוני היושב ראש, זה דיון נגד ערבים.

2183: לא יכול להיות שאני בונה---

חנין זועבי: זה נהפך להיות דיון נגד הערבים.

עמית ברק: זה נגד הערבים, מה לעשות.

חנין זועבי: רק שאני אבין.

2183: זה השתלטות על הקרקעות של המדינה.

חנין זועבי: זה דיון נגד הערבים, במפורש זה דיון נגד ערבים.

קריאה: הוא לא אמר שזה ערבים, הוא אמר שזה הבדווים.

דוד אזולאי: רבותיי, אני מבקש.

חנין זועבי: זה נהפך נגד הערבים בכל.

דוד אזולאי: רבותיי, אני רוצה להגיד לכם, אנחנו מפספסים כאן את העיקר.

דוד אזולאי: מי שחושב שהדיון הזה כאן הוא בגלל הערבים, או נגד הערבים, זאת לא המטרה של הדיון הזה.

דוד אזולאי: המטרה של הדיון הזה היא איך לקדם את ענייני הפריפריה.

דוד אזולאי: רבותיי, אני חוזר ואומר את הדברים האלה, גם השר, גם אני, לאורך כל הדרך, מאוד משתדלים לדבר אך ורק על הפריפריה.

דוד אזולאי: רוצים דיון על הערבים?

דוד אזולאי: נקיים דיון על הערבים, אבל זאת לא הבמה, זה לא המקום וזה לא הזמן.

דוד אזולאי: אני מבקש ממך, מר פיני בדש, היית פעם חבר כנסת, אתה מכיר את הנהלים, אנא ממך, משפט סיכום ודבר בנושא הפריפריה.

דוד אזולאי: אתה איש פריפריה, היישוב שלך זה פריפריה, אנא ממך תתייחס בהתאם, זה הכל.

2183: אני רוצה עוד שלושה משפטים.

2183: אחד, קרן קיימת לישראל בשנה האחרונה לא הצליחו להשאיר עץ אחד בתוך האדמה.

2183: כל עץ שניטע, הבדווים בלילה מורידים אותו וזו מלחמה של חתול ועכבר.

2183: אני אומר לכם שאם אני צריך לבנות שכונה צבאית או שכונה בעומר, אני צריך לעבוד עם פלוגת משמר הגבול, עם יס"מ, ימ"ר, מאבטח צמוד, שמירה על הבית, חוטף רימונים, ירי וכל טרקטור, ג'יפ מג"ב צמוד אליו באמצע מדינת ישראל, אני צריך לשלם תשתיות פי ארבע בגלל הדברים האלה.

2183: לא יכול להיות.

2183: איפה הבעיה?

2183: בתי המשפט.

2183: המשטרה משקיעה מאמצים אדירים, מביאה אנשים שנתפסים על חם לבית המשפט, השופטים תוך 24 שעות משחררים את כולם---

חנין זועבי: הבעיה שלך שאתה לא מכיר בערבים כאזרחים.

דוד אזולאי: אני מודיע לך, זו הפעם האחרונה שאת מפריעה.

חנין זועבי: הדיון נהפך דיון שערבים עבריינים וערבים גונבי אדמות.

דוד אזולאי: עוד פעם אחת אני אוציא אותך החוצה.

2183: אני הגעתי למסקנה, ורוב השופטים גרים אצלי, ואני אומר אותה פה בכנסת, השופטים מפחדים.

2183: אין לי הסבר לפסקי דין שהמשטרה מביאה בן אדם על חם, ובית המשפט משחרר אותו למעצר בית, אחרי שבוע הוא נתפס על חם, השופט מחזיר אותו עוד פעם למעצר בית.

2183: אתה יודע מה?

2183: על 15 קילו הירואין מטרבין, אתה יודע כמה קיבל?

2183: בניזרי קיבל אני לא יודע על מה 4.5 שנים, שנה וחצי מאסר, או שנה מאסר, וכתוב 'נסיבות מיוחדות', שאלו אותי 'מה?', אמרתי 'כנראה שהשופט מפחד, אלה הנסיבות המיוחדות'.

2183: אני לא יודע.

2183: אני אומר לך, מה שצריך לעשות זה חקיקה.

2183: אתה יודע מה?

2183: חקיקה כמו בארצות הברית, עברה שנייה---

חנין זועבי: לא נגד ערבים.

2183: לא נגד ערבים.

2183: עברה שנייה חמש שנים, עברה שלישית 15 שנים.

2183: אמר לי שופט בית משפט עליון שבארצות הברית, כשלבן אדם חזרו שלושה צ'קים, הוא קיבל 15 שנה.

2183: יש ועדת חריגים של כאלה מקרים חריגים.

2183: על שלושה צ'קים הגיע לוועדת חריגים והשאירו אותו 15 שנה.

2183: אם יהיה פעם שנייה, שלישית, ענישה כזו, המשטרה תעבוד הרבה פחות ותתחיל לטפל בדברים אחרים.

דוד אזולאי: תודה רבה, אדוני.

דוד אזולאי: מר דוד מנצור, סגן ראש אגף חקירות ומודיעין.

דוד אזולאי: בבקשה, אדוני.

דוד אזולאי: הייתי מבקש את התייחסותך לדברי השר בקשר לתפיסות סמים בגבול הצפון, האם יש רקע לאומני להפצת הסמים בכמויות האלה?

דוד אזולאי: וגם אם תוכל להתייחס למקרי הרצח שהוזכרו כאן על ידי חברי הכנסת.

דוד מנצורי: ברשותך, אני אתחיל בכמה משפטים על פעילות המשטרה באופן כללי.

דוד מנצורי: קודם כל צריך לזכור שהמשטרה היא לאומית, היא פועלת על פי תכנית מסודרת ורב שנתית.

דוד מנצורי: אם אנחנו מדברים על יעדים, אנחנו מדברים על יעדים רב שנתיים כשהמטרה היא לצמצם את הפשיעה ולהשיג הרתעה טובה יותר.

דוד מנצורי: היעדים שאנחנו מטפלים בהם בשנים האחרונות, כולל בשנה הבאה, זה התפרצויות לדירות, גנבות כלי רכב, צמצום עבירות האלימות.

דוד מנצורי: בשלושת התחומים האלה השאיפה היא להוריד את הפשיעה ב-40% בארבע שנים.

דוד מנצורי: אנחנו היום בשנה השלישית ואני כבר יכול להגיד שבהתפרצויות לדירה אנחנו בירידה של סביב ה-30%, גנבות כלי רכב, אנחנו מתקרבים ליעד, עד סוף השנה אני מקווה שנעמוד בו, ל-35%, כשהשאיפה היא כמובן עד סוף שנה הבאה להגיע ל-40%.

דוד מנצורי: השר דיבר על הנושא של הסמים.

דוד מנצורי: ההיפך ממה שציינתי בעברות הרכוש, המטרה היא להגדיל את הטיפול ואת החשיפה בעברות הסמים ב-40%.

דוד מנצורי: עבירות ייחודיות של סחר בסמים ויבוא סמים, עלייה ב-40% במשך השלוש שנים הקרובות.

דוד מנצורי: אנחנו כבר בעלייה מאוד משמעותית.

דוד מנצורי: צריך לציין פה את היחידות החדשות שהוקמו בשנתיים האחרונות, גם יחידת גבול לבנון וגם מגן.

דוד מנצורי: השר ציין, אני לא אפרט פה, אבל כמובן שמדובר ביחידות בפריפריה שמטפלות גם בחלק מהאוכלוסייה של הפריפריה שעוסקת בסחר.

דוד מנצורי: אחד מיעדי המפכ"ל זה גם חיזוק התחנה, ובמהלך השנה האחרונה, כולל הפריפריה, או בדגש לפריפריה---

חנין זועבי: סליחה, יש יעדים לגבי המגזר---

דוד מנצורי: אני אתייחס גם למגזר הלא-יהודי.

דוד מנצורי: בכל מקרה, בפריפריה הדגש שניתן בשנים האחרונות זה גם הקמה של מרכזי שיטור קהילתי.

דוד מנצורי: השר ציין גם את המספרים, חלק יחסי לא מבוטל בפריפריה, הקמה של בסיסי מתנדבים ומרכזים משולבים, עם יחידות משמר הגבול.

דוד מנצורי: אנחנו מנצלים את יחידות משמר הגבול, היתרון היחסי שיש להם באזור הכפרי.

דוד מנצורי: דובר פה על הנושא של הפשיעה החקלאית, או הפשיעה הכפרית.

דוד מנצורי: אני יכול להגיד שיש ירידה בתחום הזה, זה לא שאנחנו יכולים לנוח, אבל יש בהחלט ירידה, גם בנושא של גנבות חקלאיות וגם בנושא של גנבות בעלי חיים.

דוד מנצורי: אנחנו מדווחים אחת לשבוע, כל יום חמישי, לשר על הנתונים, על כל נתוני הפשיעה, וגם בתחום הזה יש עשייה רבה מאוד, בדגש על יחידות משמר הגבול שלהן יש יתרון בתחום הזה.

דוד מנצורי: רק דוגמה של גנבת 300 ראשי בקר בשבוע שעבר, תוך מספר שבוע, עם מאמץ מאוד מרוכז, עם כל הכלים המודיעיניים, ראשי הבקר האלה הוחזרו.

דוד מנצורי: לצערי לא נתפסו החשודים, אבל יש כיוון שאולי נגיע אליהם בהמשך.

דוד מנצורי: המשטרה גם עושה פעילות בנושא של האלכוהול.

דוד מנצורי: דובר על הנושא של הפיצוציות.

דוד מנצורי: יש יעד ארצי בנושא הזה של הטיפול בפיצוציות, ואין פה הבחנה בין המגזרים ואין פה הבחנה בין הפריפריה לבין המרכז.

דוד מנצורי: איפה שיש ממכר של אלכוהול לקטינים, שם זה יטופל בכל הנחישות.

דוד מנצורי: צריך לזכור שלצערנו, או לא לצערנו, הנושא של אלכוהול הוא לא עבירה.

דוד מנצורי: בעיקרון שתיית אלכוהול היא לא עבירה.

דוד מנצורי: אנחנו מתמקדים בשתייה של קטינים או במכירה לקטינים.

דוד מנצורי: בנושא של 'עיר ללא אלימות'.

דוד מנצורי: כמו ש השר ציין המשטרה מעורבת באופן ישיר ומשמעותי.

דוד מנצורי: יש תכניות לחיזוק משמעותי של המשטרה, כולל הנגב, כולל המגזר הלא יהודי.

דוד מנצורי: התכניות האלה כמובן שהן עתירות תקציב.

דוד מנצורי: ככל שנקבל סיוע בעניין הזה, המשטרה לא יכולה להציב שוטר בכל פינת רחוב.

דוד מנצורי: אנחנו עושים מאמצים כדי לתת מענה במקומות שבהם צריך לתת מענה.

דוד מנצורי: יש אכיפה ביישובים, יש שיתוף פעולה עם משרד החינוך, לשאלתך, היושב ראש.

דוד מנצורי: שיתוף הפעולה הזה מתבטא בעיקר על ידי מחלקת הנוער.

דוד מנצורי: עובדי הנוער ברמת התחנות מכירים באופן אישי את כל מנהלי בתי הספר, למנהלי בתי הספר יש את מספר הטלפון של השוטרים והם יכולים להזעיק אותם בכל שעה ביום, כדי לקבל סיוע.

דוד מנצורי: אז יש שיתוף פעולה הדוק, לא רק בתחום הזה, גם בתחומים אחרים.

דוד מנצורי: לשאלה בנושא הרצח.

דוד מנצורי: קודם כל, אין עלייה בנושא הרצח בשנים האחרונות.

דוד מנצורי: במקרה הנתונים של עד אתמול 114 מקרים לעומת 118.

דוד אזולאי: יש לך פילוח בין המגזר הערבי למגזר היהודי?

חנין זועבי: כן, אולי יש ירידה שם ועלייה שם.

דוד מנצורי: יש ירידה גם במגזר הערבי בשנת 2009, לעומת שנה קודמת, למרות שאני יכול פה להדגיש שהחלק היחסי של מקרי הרצח במגזר הערבי הם יותר גדולים מאשר החלק היחסי של האוכלוסייה.

דוד מנצורי: זאת אומרת, אם האוכלוסייה הלא-יהודית היא כ-20%, מקרי הרצח יהיה הרבה יותר מאשר 20%, אבל יש טיפול מסיבי גם בעניין הזה.

דוד מנצורי: צריך לזכור שבעניין של מקרי הרצח יש טיפול ממוקד, יש צוותי חקירה מיוחדים שמוקמים לצורך הטיפול בעניין הזה.

דוד מנצורי: אחוז הגילויים בעבירות האלה הוא אחוז גבוה, כולל במגזר הלא-יהודי.

דוד מנצורי: אני לא יכול לפרט לגבי המקרים שהוצגו פה, בגלל שהמקרים טריים, גם רצח הנשים, גם רצח נהגי המוניות, אבל אני כן יכול להגיד שנעשה מאמץ ממוקד כדי להגיע לגילויים בתיקי הרצח האלה.

חנין זועבי: יש לך מספרים לגבי כמה מקרי רצח ב---

דוד מנצורי: 39 לעומת 50 ב-2009 לעומת 2008.

דוד מנצורי: זה כרגע מה שקיבלתי בבדיקה ראשונית, אל תתפסי אותי במלה מבחינת המספר, אבל זה פחות או יותר המספרים.

אריה ביבי: מה קורה במגזר הלא-יהודי מבחינת מתנדבים?

דוד מנצורי: גם במגזר הלא-יהודי יש מתנדבים ואנחנו מעודדים את ההתנדבות, למרות שאין את אותו יחס של מתנדבים כמו במגזר היהודי.

דוד מנצורי: אין לי את המספרים של אגף, קהילה ומשטרה, אבל אנחנו לא מגיעים לאותם מספרים.

חנין זועבי: ברשותך, כמה מה-39 אלה מקרי רצח במגזר הערבי?

דוד מנצורי: אין בעיה, אנחנו יכולים לתת את זה, זה פילוח שנוכל להעביר אותו בהמשך.

דוד מנצורי: אין לי כרגע את הנתונים בפניי.

דוד אזולאי: אני אודה לך, אדוני, אם תוכל להעביר את זה לוועדה, על מנת שנוכל להעביר את זה לחברת הכנסת חנין זועבי.

דוד מנצורי: עוד מלה אחת לגבי הפשיעה החקלאית והטיפול בחוקי התכנון והבנייה.

דוד מנצורי: צריך לזכור שבפשיעה החקלאית כמו שציינתי יש דגש מיוחד, בגלל שאנחנו יודעים מה הנזק שנגרם לחקלאי אחד, שנגנבים לו, שמציתים לו, והשאיפה היא לצמצם את התופעה הזו בצורה משמעותית.

דוד מנצורי: הנושא של התכנון והבנייה.

דוד מנצורי: המשטרה היא לא מובילה, המשטרה מסייעת.

דוד מנצורי: צריך לזכור את זה ואנחנו התחייבנו לתת סיוע ככל שיידרש וככל שנתבקש.

דוד מנצורי: יש יחידה שהוקמה לצורך העניין.

דוד אזולאי: לצערי הרב לא תמיד אתם ששים להיענות לעניין הזה, ואני מכיר את זה מעברי כסגן שר הפנים, כאשר ידידי היה מפקד המחוז הדרומי ואני יודע שאז היה די קשה כשהמשרד היה פונה ומבקש.

דוד אזולאי: אם תרצה עובדות, אני אשמח לתת לך.

דוד אזולאי: לא תמיד המשטרה נענית בחפץ לב כאשר מתבקשים לבצע צווי הריסה.

דוד מנצורי: לצורך בעניין הזה, הוקמה מנהלת הבינוי שמטפלת בעניין, שנותנת סיוע.

דוד מנצורי: עוד פעם, אנחנו לא היוזמים בתחום הזה.

דוד מנצורי: משפט אחרון בנושא הענישה.

דוד מנצורי: יצירת הרתעה היא גם באמצעות ענישה הולמת.

דוד מנצורי: אנחנו עושים את הכל כדי שגם הרגל המסיימת בסופו של דבר---

קריאה: השתלטות אחת על קרקע שנעשית על ידי יהודים בדרום יש?

דוד מנצורי: לא באתי עם נתונים על השתלטויות, אמרתי---

חנין זועבי: המדינה נותנת להם קרקע.

חנין זועבי: נצרת עלית נותנת לו לבנות, לי לא נותנת.

אריה ביבי: אז תתחילו לבנות לגובה.

חנין זועבי: אז אתה רוצה את הקרקע ורוצה שאני אבנה לגובה.

חנין זועבי: אז אתה רוצה לקחת ממני את האדמה לתת לאחרים, נכון?

אריה ביבי: למה אני צריך לחיות בבית רגיל ואת חיה בדונם---

דוד אזולאי: מה קרה לךְ היום?

קריאה: אנחנו לא רוצים שתיקחו, אבל אתם לוקחים לבד.

חנין זועבי: אני פה הגזענית.

חנין זועבי: כולם בעד שוויון פה, אני לא בעד שוויון.

דוד אזולאי: את לא לבד פה.

2183: אני רוצה שוויון בנגב.

דוד מנצורי: משפט אחד בנושא של טיפול בנושא של אמצעי לחימה ואירועי ירי.

דוד מנצורי: כמו שהשר גם מכיר את התכנית שבוצעה במהלך השנה האחרונה.

דוד מנצורי: לצערנו יש עדיין עלייה, אבל מול העלייה הזו יש פעילות ממוקדת ומאומצת, סביב הנושא של אירועי הירי ותפיסת כלי הנשק.

דוד מנצורי: יש עלייה במאות אחוזים, מאות כלי נשק שנתפסים בפעילות מאומצת על ידי כלל יחידות המשטרה, בכל המגזרים, אבל כל מידע שיש בעניין הזה מטופל באופן ישיר.

דוד מנצורי: יש תכנית שאנחנו נתחיל אותה בשנה הקרובה, בדגש על הפריפריה, בעניין הזה של אירועי הירי, במטרה לצמצם.

דוד מנצורי: השר מכיר את התכנית, אני מקווה שהתכנית הזו תביא אכן לצמצום, כולל התפיסה של כלי הנשק.

דוד מנצורי: עד כאן.

דוד אזולאי: האם אדוני מזהה איזה שהוא שיתוף פעולה של פושעים וסוחרי סמים במגזר הערבי עם היהודי, על רקע לאומני?

דוד מנצורי: לצערי הפשיעה חותכת גבולות ועדות ואין שום בעיה של שיתוף פעולה, של כל המגזרים.

דוד מנצורי: בנושא של סחר בסמים אנחנו יודעים שהמשתמשים הם גם וגם.

דוד מנצורי: על אותו עיקרון, אני יכול לומר שמתוך הידע שהצטבר אצלנו, בגלל ההיכרות של השטח, יש יותר יבואני סמים מהמגזר הלא-יהודי.

דוד מנצורי: שוב, ניצול של יתרון יחסי של קרבת משפחה כזו או אחרת מעבר לגבול וכדומה.

דוד מנצורי: אנחנו רואים את זה גם במעצרים של יבואני הסמים האלה, אבל בנושא של השימוש בסמים, הסחר בסמים, זה חוצה עדות ומגזרים.

דוד אזולאי: השימוש הוא יותר בפריפריה מאשר בערים המרכזיות?

דוד מנצורי: לאו דווקא.

דוד מנצורי: דווקא בסחר, הסחר הוא איפה שיש ביקוש, והביקוש יותר גדול דווקא בערים הגדולות.

דוד מנצורי: ככל שאנחנו דוחקים את זה מהערים הגדולות, אז זה עובר לפריפריה.

דוד מנצורי: מנצלים את המקומות שבהם אפשר לסחור, לנצל את המצב המקומי כדי להביא לרווחים.

חנין זועבי: יש למשטרה תכנית נגד הפשיעה בתחום הפריצות ועבירות רכוש.

חנין זועבי: יש למשטרה גם תכנית להוריד את אחוז הפשיעה בתחום של רצח?

דוד מנצורי: אמרתי, אין עלייה במקרי הרצח וגם בחלק גדול מהמקרים כשיש לנו מידע מקדים, אז אנחנו מסכלים.

דוד מנצורי: ברוב המקרים אין לנו מידע על רצח שצפוי לקרות ולכן קשה להכין תכנית לטיפול מקדים בנושא הרצח.

דוד אזולאי: תודה רבה, אדוני.

דוד אזולאי: רבותיי, אני יודע שמספר הדוברים הוא רב והנושאים הם נושאים רציניים וחשובים, אני מאמין שדיון של שעתיים בלבד לא מספיק לנושא כל כך חשוב.

דוד אזולאי: אני מאוד מקווה שהוועדה תמשיך ותעסוק בנושאים האלה.

יהודה סקר: אני מושבניק בעברי, בני הבכור בעין יהב, אני אתייחס לפריפריה.

יהודה סקר: אני בוגר אוניברסיטת בן גוריון, תואר שני.

יהודה סקר: כל מה שתואר פה, אדוני השר לביטחון הפנים, אני רוצה להלל ולשבח את המשטרה.

יהודה סקר: אני היום 20 שנה בירושלים ויש שיתוף פעולה מלא בין בתי הספר, ההורים והמנהלים, תלוי גם בראש העיר.

יהודה סקר: אם ראש העיר רוצה, הוא יכול.

יהודה סקר: אני חבר בוועדת החינוך בירושלים, זה לא פריפריה, למה היא לא בתוך 'עיר ללא אלימות', וראש העיר הוא בראש ועדת החינוך.

יהודה סקר: מה שאני רוצה להגיד זה שאתם עושים עבודה מצוינת, אבל בנושא של הגבול הדרומי, אני לא מסוגל להבין, ואני יודע מבני בכורי בעין יהב, איך במאות קילומטרים יש שוטר אחד.

יהודה סקר: אדוני שר המשטרה, איך שוטר אחד יכול למנוע גם תאונות, גם גנבות וגם סמים?

יהודה סקר: תודה רבה.

עדי ברקו: קודם כל, תודה רבה, אדוני היושב ראש שנתת לנו את הבמה ואת האפשרות, ואני אנסה להתחיל במה שאתה ציינת כעיקר הדיון, שזה הפריפריה.

עדי ברקו: אנחנו פה דנים בפריפריה, אנחנו יודעים שיש פשיעה בפריפריה, יש פשיעה גם בכל מדינת ישראל ואני חושב שלא ראיתי פה נתון אחד שמציג את מצב הפשיעה בפריפריה אל מול כלל מדינת ישראל.

עדי ברקו: אם אנחנו רוצים שאנשים יבואו לגור בפריפריה, אנחנו צריכים לבוא ולהגיד לאנשים 'חברים, הפריפריה בטוחה' ולהציג שהיא בטוחה זה להתחיל בזה שנציג מה המצב שם לעומת מדינת תל אביב.

עדי ברקו: נכון לאתמול ישבנו בנושא של 'עיר ללא אלימות' ואני חייב לשבח את השר לביטחון פנים, נעשית עבודה מדהימה בתחומים האלה, נצרת עלית היא בין 12 הערים הראשונות שנכנסה לפרויקט.

עדי ברקו: אני חייב לחזק את ידיכם, זה פרויקט אדיר.

עדי ברקו: אותו דבר הנושא של הרשות שבעצם עברה, ואני חושב שגם שם נצרת עלית נמצאת, אבל צריך לשים לב בעצם זה שאנחנו מרחיבים, לא לקחת ולפגוע במה שכבר נבנה.

עדי ברקו: זה אומר שאם בנצרת עלית, לדוגמה, התקציב שהתקבל היה איקס והוא יורד עכשיו ב-20%, יש לזה משמעויות וכפי שהציג השר, שזו תכנית שמבחינתנו היא תכנית רב שנתית, ולכן אני הייתי מצפה שחלוקת המשאבים תהיה בין הפריפריה ללא-פריפריה.

עדי ברקו: הממשלה הזאת והכנסת הזאת קיבלה את חוק העדיפות הלאומית לפריפריה בגדול, זה אותם 2 מיליון תושבים שמקבלים עדיפות.

עדי ברקו: אני חושב שצריך להתייחס גם לנושא המשאבים.

עדי ברקו: כששמעתי ש-6 מיליון מתוך 30 מיליון הולכים לנושא הרשות לפריפריה, אנחנו מדברים על 20%.

עדי ברקו: אין לי ספק שכשאנחנו נפנה את המשאבים הנכונים, ומה שכל הדברים פה ציינו, זה שניקח ונפנה את המשאבים, כנראה שנקבל יותר ביטחון.

עדי ברקו: בואו נשים מדדים ומדידים כמותיים שנוכל לבוא ולהגיד.

עדי ברקו: אם לדוגמה נצרת עלית ירדה, ואני שמח לבשר לכם שלפחות ממה שמסתמן מתחילת השנה עד נובמבר, אנחנו יורדים בממוצע על פי היעדים בכ-19%, זה יותר ממה שהמשטרה מציגה פה, שזה 13%.

עדי ברקו: רק נקודה אחרונה, ברשותך, אדוני היושב ראש, נושא של הסיור המשולב.

עדי ברקו: אני יודע שהשר מוביל את זה.

עדי ברקו: חשוב מאוד שיישובים בפריפריה, כמובן נצרת עלית בהם, יהיו משולבים בפיילוטים האלה.

עדי ברקו: ונאמר פה על הנושא של הרעש של המסגדים והנושא של הירי.

עדי ברקו: חברים, זה איכות חיים.

עדי ברקו: צריך לדאוג שזה לא יקרה ולעשות את כל מה שנדרש.

דוד אזולאי: תודה רבה.

דוד אזולאי: אני מבקש מכבוד השר לסכם את הדיון, בבקשה, אדוני השר.

יצחק אהרונוביץ': קודם כל אני מודה על הדיון.

יצחק אהרונוביץ': אפשר לדבר על זה שעות ואנחנו מדברים רק על הפריפריה והרבה פעמים גם הנוכחים וגם האנשים שהתבטאו פה מדברים על הבעיות של כל מדינת ישראל והפריפריה לא מנותקת מהמרכז.

יצחק אהרונוביץ': יש לה את המאפיינים שלה, אבל הרבה מהדברים קורים גם במרכז וצריך גם שם לטפל.

יצחק אהרונוביץ': אני לא עושה העדפות, כמובן הפריפריה היא חשובה וכאחד שמכיר את הפריפריה, גם בדרום וגם בצפון, אני חושב שגם התכניות שאנחנו מציגים הן תכניות די ראויות.

יצחק אהרונוביץ': הנושא של השיטור העירוני, בסיפא של הדברים, אני כרגע מוביל את המהלך הזה לקראת 2010.

יצחק אהרונוביץ': לא הרחבתי, לא דיברתי על הנושא, אבל הוא נושא מאוד חשוב לחיזוק הביטחון האישי.

יצחק אהרונוביץ': לשים יותר שוטרים ברחובות, זה נושא מאוד חשוב, והוא גם יעמוד במרכז העשייה של המשרד בשנה הקרובה.

יצחק אהרונוביץ': מלה אחת על המשרדים.

יצחק אהרונוביץ': הזכיר היושב ראש את משרד החינוך.

יצחק אהרונוביץ': משרד החינוך הוא רק משרד אחד.

יצחק אהרונוביץ': גם ב'עיר ללא אלימות', גם בתכנית למלחמה באלכוהול, משרד החינוך, כמו יתר המשרדים, הבריאות, הרווחה, הפנים, הם כולם משולבים.

יצחק אהרונוביץ': למעשה יש ועדת מנכ"לים, שהמנהל הכללי שלי עומד בראשה, וכולם נמצאים תחת קורת גג אחת, מדברים.

יצחק אהרונוביץ': למשל שלב ב' של התכנית למלחמה באלכוהול, או הנושא של 'עיר ללא אלימות', זה בשיתוף פעולה מלא, כולל בתקצוב של המשרדים האלה, הם משתתפים גם בחלק מהכסף.

יצחק אהרונוביץ': כלומר אין פרויקט שאני מוביל והשאר לא מצטרפים.

יצחק אהרונוביץ': זה בעשייה וכמובן באישור הממשלה בהצעת מחליטים, יחד עם המנהל הכללי של משרד ראש הממשלה.

יצחק אהרונוביץ': לגבי משרד החינוך, הוא כמובן מוביל בתכניות.

אודי זוהר: מדברים על סטטיסטיקה, אתם בודקים את תחושת הביטחון של האנשים?

אודי זוהר: אני אזרח בגליל ואני אומר לך שלמרות הסטטיסטיקה, תחושת הביטחון שלי היומיומית הולכת ויורדת.

יצחק אהרונוביץ': אבל אני עוד לא הגעתי לשם.

יצחק אהרונוביץ': שאל היושב ראש האם משרד החינוך משולב, אני משיב לו על השילוב של יתר המשרדים.

יצחק אהרונוביץ': הנושא של האלכוהול.

יצחק אהרונוביץ': הצגתי את זה גם בישיבת ממשלה, אחרי עבודה של מספר חודשים.

יצחק אהרונוביץ': הנושא לא טופל בעבר, נושא מאוד חשוב, התכנית הוצגה לממשלה, העברתי את זה גם לוועדת השרים לחקיקה, כרגע זה מונח בכנסת.

יצחק אהרונוביץ': אני מקווה עוד במושב הזה לסיים את החקיקה.

יצחק אהרונוביץ': הנושא מורכב גם ממניעה, גם הסברה, פרסום ודגש על נושא של חקיקה.

יצחק אהרונוביץ': החקיקה היא בדגש על הגיל של השימוש, על מקומות השימוש, על אותן הגבלות שאנחנו כמובן נגביל את אותם מקומות שמוכרים בפרהסיה, יש פה את הנושא של הקטינים, יש פה שעות.

יצחק אהרונוביץ': הדברים האלה פורסמו, חבל להרחיב, אבל התכנית מורכבת משני שלבים.

יצחק אהרונוביץ': השלב הראשון ייכנס לתוקף עוד במושב הזה, מבחינת חקיקה, והשלב השני, שהוא שלב הרבה יותר רחוק, ייכנס, אני מעריך, בשנה או השנתיים הקרובות.

יצחק אהרונוביץ': זו תכנית מאוד מורכבת, מצריכה מאמצים מכולם, אבל אי אפשר לראות את התופעה ולא לטפל בה.

יצחק אהרונוביץ': לגבי הנושא שהוזכר פה של נשק לא חוקי.

יצחק אהרונוביץ': אני ציינתי שזה נושא שמעסיק אותי.

יצחק אהרונוביץ': נמשיך להתעסק עם זה, עם הדגשים שלי.

יצחק אהרונוביץ': הדגש הוא על המגזר הלא-יהודי, אבל גם במגזר היהודי הנושא של יריות ושימוש באמצעי הלחימה האלה הוא נושא מאוד מטריד וישנה עלייה של עשרות אחוזים.

יצחק אהרונוביץ': זה אחד היעדים של המשרד ושל המשטרה לקראת 2010; לצמצם את התופעה.

יצחק אהרונוביץ': יש פה הרבה היבטים, לא נפרוש את התכניות פה כרגע, אבל זה אחד הנושאים שיטופלו במהלך השנה הקרובה.

יצחק אהרונוביץ': לגבי הנושא של תחושת הביטחון.

יצחק אהרונוביץ': אני אומר לכם, הנתונים שהציג פה תת ניצב דוד מנצור, סגן ראש אח"מ, הם נתונים אבסולוטיים.

יצחק אהרונוביץ': כלומר שנה מול שנה ישנה ירידה.

יצחק אהרונוביץ': אני מסתכל מעבר לנתונים.

יצחק אהרונוביץ': מעבר לנתונים זה תחושת הביטחון של האזרח.

יצחק אהרונוביץ': יכול להיות שהנתונים מראים על ירידה וזה בטוח, סטטיסטית ישנם נתונים יפים, אני מסתכל איך האזרח חש ולכן חשוב לי לתת את תחושת הביטחון.

יצחק אהרונוביץ': תחושת הביטחון, הזכרתי בכמה מהלכים, זה גם 'עיר ללא אלימות', גם השיטור העירוני, זה להגביר את תחושת הביטחון.

יצחק אהרונוביץ': יש פה מצב, גם במרכז וגם בפריפריה, שצריך לטפל טיפול נקודתי.

יצחק אהרונוביץ': אני ער לכך.

יצחק אהרונוביץ': אמר מר פיני בדש מה קורה בנגב, אני הייתי מפקד מחוז בדרום, מכיר את התופעה הזאת, היא תקבל טיפול.

יצחק אהרונוביץ': אי אפשר לעבור לסדר היום.

יצחק אהרונוביץ': אני לא רוצה כרגע לפרט מי אשם, מי משתלט, מי לקח.

יצחק אהרונוביץ': זה פחות מעניין אותי.

יצחק אהרונוביץ': יש שם תופעות חמורות, אני מכיר אותן עוד בהיותי שם, חלקן מטופלות, אני יודע, על ידי המשטרה.

יצחק אהרונוביץ': ואני אומר, לא הכל נמצא לפתחה של המשטרה ושל המשרד לביטחון הפנים.

יצחק אהרונוביץ': הזכירו פה עוד מערכות.

יצחק אהרונוביץ': זה לא פשוט.

יצחק אהרונוביץ': אנחנו מדברים פה על הפריפריה, יש פה משרדים שצריכים לעשות מעשה ולא להשאיר את המשרד לביטחון פנים לבד במערכה.

יצחק אהרונוביץ': אני אומר את זה בהפניית אצבע כלפי המשרדים הנוספים.

יצחק אהרונוביץ': חלקם מטופלים, חלקם מטופלים פחות, את שלי אני צריך לעשות גם בנגב, גם בפריפריה.

יצחק אהרונוביץ': מר יואל זילברמן דיבר, אני מכיר את הארגון, שמעתי, האנשים שם מצוינים, יש שם בעיות.

יצחק אהרונוביץ': כשאני יושב עם ראשי הרשויות, לצערי, אני אומר לך את זה, יואל, ולמאזינים פה, הם לא מדברים כפי שאתה התבטאת.

יצחק אהרונוביץ': מכל מיני סיבות.

יצחק אהרונוביץ': ואני רוצה לשמוע גם אותם.

יצחק אהרונוביץ': זה לא אומר שלא יקבלו טיפול.

יצחק אהרונוביץ': אני מבטיח ביקור, גם אצלכם וגם ברשויות, לראות את התופעה, כי הדברים האלה שאתה מדבר עליהם.

יצחק אהרונוביץ': ..

יצחק אהרונוביץ': דיברת על מוטי פרץ.

יצחק אהרונוביץ': אני מזכיר לך, אתה ביחידה שאני מכיר אותה, אבל מוטי פרץ גדל אצלי בימ"מ, כשעוד הייתי שם, הייתי אצלו כמה פעמים.

יצחק אהרונוביץ': אני מכיר את ההתנכלויות שלו, שמעתי על הדברים האלה, הדברים האלה לא ייפתרו היום בישיבה בוועדת הפנים.

יצחק אהרונוביץ': צריך לבוא ולראות את הדברים.

יצחק אהרונוביץ': גם לשמוע את הצד השני.

יצחק אהרונוביץ': אני לא מקבל שיש פה מאבקים על קרקעות ועל שטחים ועל בנייה בלתי חוקית שלא מטופלים.

יצחק אהרונוביץ': זה לא יכול להיות, אבל זה לא רק.

יצחק אהרונוביץ': אני איש הצפון, אני מכיר כל פיפס, אני אומר לך, יואל, זו לא הבעיה רק של משטרת ישראל או של המשרד לביטחון פנים.

יואל זילברמן: מסכים איתך, 15 רשויות.

יצחק אהרונוביץ': בדיוק.

יצחק אהרונוביץ': יש פה רשויות שלמות שצריכות לטפל, מטעמן.

יצחק אהרונוביץ': הן לא נמצאות פה, הם לא מטפלים.

יצחק אהרונוביץ': אני אומר לך דבר אחד, לפורום הזה, במצב הקיים היום אי אפשר להמשיך, אי אפשר, מישהו צריך לקחת את זה, לרכז את זה ולעשות מעשה.

יצחק אהרונוביץ': זאת בעיה לא פשוטה, לא נפתור אותה פה היום.

יצחק אהרונוביץ': היא בעיה מורכבת, לא פשוטה.

יצחק אהרונוביץ': בדרום, אחרי ועדת גולדברג, שום דבר לא נעשה.

יצחק אהרונוביץ': יש שם דוח מורכב, צריך לראות את היישום של הדברים האלה.

יצחק אהרונוביץ': יש הרבה בעיות.

יצחק אהרונוביץ': אני לא יכול לפתור את כל הבעיות של מדינת ישראל.

יצחק אהרונוביץ': המשטרה צריכה לתת סיוע לכוחות שפועלים.

יצחק אהרונוביץ': אני מדווח, על פי רוב, למרות שאני רואה את הנתונים האלה, אני אומר לכם שהנתונים האלה, כפי שהם נראים, זה פחות מעניין אותי, מעניין אותי שבשטח, אם צריך לקבל סיוע...

יצחק אהרונוביץ': יש הרבה דחיות, נכון, יש הרבה אירועים, זה גם נכון, המשטרה לא יכולה לתת כל פעם 500 שוטרים, כפי שמר בדש הזכיר, לביצוע של הריסה כזו או אחרת.

יצחק אהרונוביץ': בדברים האלה צריך לעשות איזה הערכה כללית ולהגיד מי מטפל מה, מה עושים---

2183: אתה צריך למנוע---

יצחק אהרונוביץ': זה לא רק הבעיה של ההריסה, או של התפיסה.

יצחק אהרונוביץ': יש פה בעיות לאומיות של מדינת ישראל שצריכה להתמודד איתן.

2183: יש פה תפיסה אסטרטגית של המדינה.

יצחק אהרונוביץ': אני לא נכנס לזה.

יצחק אהרונוביץ': המשרד אצלי והמשטרה צריכים לתת לאותן רשויות, אבל הרשויות עצמן צריכות להוביל והן לא תמיד מובילות את הדברים.

יואל זילברמן: הן גם לא תמיד יודעות מה קורה במציאות, כמו לדוגמה מושבים---

יצחק אהרונוביץ': יואל, זו סוגיה לא פשוטה.

2183: אדוני השר, איך המשטרה מתארגנת עם כוחות אדירים למבצע של הריסה ויום לפני הולכים לבית משפט ואותו שופט, שהוציא את צו ההריסה, מעכב את צו ההריסה, אחרי התארגנות של המשטרה של שבועיים?

2183: גם את זה צריך לעצור.

יצחק אהרונוביץ': מר בדש מדבר על מערכת השפיטה.

יצחק אהרונוביץ': מטבע הדברים, אני לא יכול למתוח ביקורת.

חנין זועבי: אני לא מבינה למה הבית של הערבי פוגע בביטחון שלכם.

חנין זועבי: איך הוא פוגע בביטחון שלכם?

2183: אתה חייב לשמוע על הנחיות היועץ המשפטי לממשלה.

2183: אם באים להרוס ליהודי, לא מודיעים לו מראש, באותו יום באים והורסים.

2183: כשצריך להרוס לערבי, צריך להודיע לו עשרה ימים מראש.

חנין זועבי: אדוני, למה בית של אדם פוגע בביטחון שלך?

חנין זועבי: למה הוא פוגע בביטחון שלך?

דוד אזולאי: יש הנחיה בכתב?

2183: כן, יש הנחיה, תשאל את המשטרה.

2183: למה יש אפליה כזו?

חנין זועבי: למה הוא פוגע בביטחון שלך?

חנין זועבי: אבל מה זה נוגע לביטחון שלך, הבית של הערבי?

דוד אזולאי: חברת הכנסת זועבי, אני מבקש.

חנין זועבי: אני לא מבינה, לא מצליחה להבין.

2183: אנחנו לא מבינים.

2183: עד עכשיו אנחנו לא מבינים איפה המדינה.

2183: את לא מבינה?

2183: אני לא מבין איפה המדינה.

יצחק אהרונוביץ': אני רוצה משפט סיום.

יצחק אהרונוביץ': רבותיי, ישנן באמת בעיות מורכבות ולא פשוטות.

יצחק אהרונוביץ': דיברו פה נציגים של נצרת עלית, אבל הבעיה לא מתמקדת רק בנצרת עלית, אלה ערים מעורבות והערים המעורבות מטרידות אותי ואני אומר לכם, גם עכו וגם יפו וגם רמלה וגם לוד וגם נצרת עלית, הולכות לקבל, מבחינתי, טיפול נוסף על מה שקורה היום.

יצחק אהרונוביץ': לדוגמה, אני הולך לעבות את כח האכיפה שם ולתת לזה גם בחלק השירותי, לפתור בעיות, לא רק באכיפה, אלא איך פותרים את הבעיות הדו-לאומיות וגם בתחום האכיפה, כולל הצבה של שוטרים נוספים, כוחות מיוחדים, כדי באמת לתת את המענה שהזכירו פה.

יצחק אהרונוביץ': אני מכיר את הדברים האלה, אתה הזכרת והוא הזכיר, אני חי אותם, אני יודע על הדברים האלה, צריך לטפל בהם.

יצחק אהרונוביץ': אני חוזר ואומר, לא הכל נמצא אצלי במשרד, יש עוד משרדים שצריכים לטפל.

יצחק אהרונוביץ': אני מודה לכם על ההקשבה.

דוד אזולאי: אדוני, השר לביטחון פנים, אני רוצה להודות לך על כך שהקדשת מזמנך היקר לדיון בוועדה הזאת ואני רוצה להתנצל בפני כל החברים שלא הספיקו לקבל את רשות הדיבור.

דוד אזולאי: אני רוצה לסכם את הדיון.

דוד אזולאי: הוועדה מברכת על היוזמה ליום חיזוק הפריפריה.

דוד אזולאי: הוועדה פונה למשרד לביטחון פנים לפעול לעידוד המגורים בפריפריה של השוטרים.

דוד אזולאי: הוועדה פונה למשרד לביטחון פנים ולמשטרה לאכוף את חוקי התנועה בתוך היישובים ולא רק מחוץ ליישובים.

דוד אזולאי: לצערי הרב, שמענו כאן דברים קשים בעניין הזה.

יצחק אהרונוביץ': סליחה, אדוני, אני חייב להעיר.

יצחק אהרונוביץ': מתנ"ע, שמפקחים על השטח הבין עירוני, קיבלו הנחיה לפני כחודש ימים והתחילו לעבוד בתוך המשולש.

יצחק אהרונוביץ': הם התחילו לעבוד שם וזו רק הסנונית הראשונה.

יצחק אהרונוביץ': כלומר מתנ"ע נכנסו לתוך השטח העירוני בדגש על המגזר הערבי במשולש.

דוד אזולאי: אני שמח ואני מברך על כך ואני מאוד מקווה שבאחד הדיונים הקרובים שיהיו בוועדה אכן נתבשר על ירידה משמעותית בכל מה שקשור ליישום אכיפת חוקי התנועה בתוך היישובים.

דוד אזולאי: דבר נוסף, אדוני השר לביטחון פנים, שמעתי עכשיו על התכנית שלך לחזק את הערים המעורבות.

דוד אזולאי: אני רוצה לחזק את ידך בעניין הזה ואני מאוד מקווה שאכן הדבר הזה ייושם, כי הבעיות מקרינות בסופו של דבר על היישובים השכנים, לכן אני מאוד מקווה שגם התכנית הזאת שלך תצא לפועל בזמן הקרוב.

דוד אזולאי: דבר אחרון, נתבקשתי לפנות לשר לביטחון פנים ולבקש תשומת לב מיוחדת לפריצות לבתי הספר, כי ישנם מקרים רבים.

דוד אזולאי: אני מכיר את זה בעברי גם כאיש חינוך, בתי הספר רגישים לפריצות ואני מאוד מבקש ממך---

יצחק אהרונוביץ': אני מחזיק שומרים 24 שעות בבתי הספר.

דוד אזולאי: אז אני מבקש מכבוד השר בעניין הזה, אולי להעביר איזה שהיא הנחיה לתחנות המשטרה ברחבי הארץ על מנת לשים יותר לב, כי כנראה שהמקומות האלה רגישים, במיוחד כשיודעים ששם אין איש בשעות אחר הצהריים והלילה.

דוד אזולאי: רבותיי, אני מודה לכם, יום טוב ובשורות טובות.